
Įvadas
Žmogaus teisės ir laisvės yra prigimtinės. Esminiai jų gynimo principai yra įtvirtinti pagrindiniame įstatyme – Lietuvos Respublikos Konstitucijoje. Konstitucijos garantuojamos politinės – pilietinės, socialinės ir ekonominės teisės suteikia galimybę kiekvienam iš mūsų vykdyti savo pareigas ar realizuoti savo tikslus gyvenime. Deja, dar nepavyko sukurti idealios visuomenės, kurioje būtų apsaugotas žmogaus orumas, jo prigimtinės teisės ir laisvės. Diskriminacija dėl negalios yra viena iš labiausiai paplitusių diskriminacijos rūšių, nes visose visuomenėse žmonės su negalia yra viena iš labiausiai pažeidžiamų bei socialiai izoliuotų grupių. Toks diskriminacinis požiūris į neįgaliuosius yra nusistovėjęs dėl neteisinių stereotipinių nuostatų, jog šie asmenys turi ribotas galimybes dalyvauti visuomenės gyvenime [27].
Dažniausiai neįgalus žmogus dėl fizinių ar psichinių sutrikimų negali savarankiškai pasirūpinti savo asmeniniu ir socialiniu gyvenimu, tinkamai įgyvendinti savo teises. Tiek pagyvenę neįgalieji asmenys, tiek neįgalūs vaikai ir jaunuoliai bei jų šeimos nariai susiduria su saviizoliacijos, savirealizacijos problema, nes neturi galimybių patys savarankiškai spręsti savo problemų ir visiškai integruotis į socialinį gyvenimą, daugelis jų dėl izoliacijos namuose praranda ryšį su aplinka, nemato motyvacijos užsiimti kažkokia veikla, kelti kvalifikaciją, realizuoti turimus ar atnaujinti prarastus įgūdžius dėl didelės bedarbystės.
Pagrindinės problemos, su kuriomis susiduria neįgalieji yra: buitinės bei kasdieninio asmeninio gyvenimo problemos, ekonominės problemos, gydymo problemos ir socialinės integracijos problemos.

Per artimiausią dešimtmetį Lietuva siekia sudaryti neįgaliems žmonėms tokias pat galimybes dalyvauti visuomenės gyvenime, kokias turi sveikieji. Tačiau tam, kad neįgalieji mūsų šalyje turėtų lygias galimybes, galėtų savarankiškai gyventi, mokytis, dirbti, pramogauti, reikia keisti visuomenės supratimą ir nuveikti daugybę darbų. Čia savo pastangas turi suvienyti valdžios institucijos neįgaliųjų organizacijos, privatus verslas [2].
Lietuvos valstybinę neįgaliųjų žmonių integracijos politiką galima trumpai apibūdinti dviem žodžiais – aplinka visiems. Ji pagrįsta prieinamumo principu: neįgaliems žmonėms turi būti prieinama visų gyvenimo sričių veikla. Tam, kad mažėtų neįgaliųjų socialinė atskirtis, jiems turi būti sudarytos galimybės mokytis, dirbti, ilsėtis kartu su sveikaisiais. Reikia skatinti negalios ištiktus žmones kuo aktyviau dalyvauti sporto ir kultūrinėje veikloje [2]. Socialinių mokslų požiūriu integraciją galima padalyti į du glaudžiai susijusius procesus: fizinę ir psichologinę integraciją. Žmonės su negalia gali turėti labai gerai sutvarkytą fizinę aplinką, kuri netrukdytų jų veiksmų laisvės, padėtų patenkinti elementarius jų poreikius, tačiau jie gali jaustis psichologiškai izoliuoti nuo kitų žmonių, atskirti nuo visuomenės [3].
Neįgaliems žmonėms būtina padėti išsiugdyti savarankiško gyvenimo įgūdžius, gebėjimą prisitaikyti prie įprastos veiklos ir supančios aplinkos. Šių tikslų neįmanoma pasiekti be specialios pagalbinės technikos. Neįgaliems žmonėms turi būti sudarytos sąlygos pasiekti parduotuves, teatrus, muziejus, bibliotekas, kavines, jų reikmėms turi būti pritaikyti sporto klubai. Valstybės, savivaldos institucijų pareiga, pasitelkus neįgaliųjų organizacijas, tuo rūpintis ir kontroliuoti, kad būtų laikomasi atitinkamų įstatymų, kitų teisės aktų nuostatų [2].
Tyrimo objektas

Būsto pritaikymo pritaikymo žmonėms su negalia patirtis Lietuvoje bei Europos Sąjungos šalyse. Pagrindinės problemos, su kuriomis susiduriama pritaikant būstą neįgaliųjų poreikiams, ir jų sprendimo būdai.

Tyrimo tikslas

Išanalizuoti esamą būstų pritaikymo padėtį Lietuvoje bei užsienio šalių patirtį šioje srityje. Įvertinti būsto pritaikymo žmonėms su fiziniais trūkumais problemas bei pateikti šių problemų sprendimo būdus.
Tyrimo metodologija

Darbas atliktas remiantis Lietuvos ir užsienio šalių sociologijos specialistų publikacijomis, socialiniais pranešimais, įstatyminiais aktais bei statistiniais duomenimis.
1. ŽMOGUS SU NEGALIA
1.1. Pagrindinės sąvokos ir apibrėžimai
Sąvoka negalia, tai socialinė koncepcija, kuria siekiama atpažinti ir šalinti įvairias kliūtis, trukdančias, kad šie žmonės lygiavertiškai galėtų dalyvauti visose gyvenimo srityse. Neįgaliųjų kategorijai priskiriami visi žmonės, kurie dėl visuomenėje įsigalėjusio požiūrio negali naudotis tomis pačiomis galimybėmis kaip visi kiti žmonės. Todėl egzistuoja įvairios negalios kategorijos bei rūšys. Jos sudaro heterogeninę grupę, susidedančią iš judėjimo, regėjimo, klausos, pažinimo ir psichinių sutrikimų. Kliūtys, su kuriomis šie žmonės susiduria visuomeniniame gyvenime, yra įvairios ne tik dėl jų negalios, bet ir dėl jų amžiaus, lyties, gyvenamosios vietos bei kitų faktorių. Neįgaliųjų socialinė adaptacija, integracija bei jos tyrimo problema yra aktuali ir Lietuvai [32].

Vadovaujantis Lietuvos Respublikos neįgaliųjų socialinės integracijos įstatymu, sąvoka neįgalumas – tai dėl asmens kūno sandaros ir funkcijų sutrikimo bei nepalankių aplinkos veiksnių sąveikos atsiradęs ilgalaikis sveikatos būklės pablogėjimas, dalyvavimo visuomenės gyvenime ir veiklos galimybių sumažėjimas. Neįgalumo lygis apibūdinamas taip: kompleksiškai įvertinus nustatytas asmens sveikatos būklės, savarankiškumo kasdienėje veikloje ir galimybių ugdytis netekimo mastas. O neįgalusis asmuo yra tas, kuriam šio Įstatymo nustatyta tvarka pripažintas neįgalumo lygis arba mažesnis negu 55 % darbingumo lygis ir (ar) nustatyta specialiųjų poreikių tenkinimo reikmė [23].
Neįgalumo lygis nustatomas asmenims iki 18 metų, išskyrus asmenis, kurie yra (buvo) draudžiami valstybiniu socialiniu draudimu. Jis gali būti trijų lygių:

· sunkus;
· vidutinis;
· lengvas.

Neįgalumo lygis nustatomas kompleksiškai vertinant asmens sveikatos būklę, galimybes būti savarankiškam kasdienėje veikloje, galimybes ugdytis, aplinkos veiksnių įtaką ir kitus svarbius aspektus. Nustatymo kriterijus ir tvarką nustato Sveikatos apsaugos ministerija kartu su Socialinės apsaugos ir darbo ministerija bei Švietimo ir mokslo ministerija [23].
Neįgaliems asmenims nuo 18 metų iki senatvės pensijos amžiaus darbingumo lygis yra nustatomas įvertinus asmens sveikatos būklę ir galimybes atlikti turimos kvalifikacijos darbus, įgyti naują kvalifikaciją ar dirbti profesinės kvalifikacijos nereikalaujančius darbus po to, kai yra panaudotos visos galimos medicinos ir profesinės reabilitacijos bei specialiosios pagalbos priemonės.

Darbingumas įvertinamas procentais, ir jo lygis nustatomas 5 punktų intervalais:

· jei asmeniui nustatoma 0–25 % darbingumo, asmuo laikomas nedarbingu;

· jei asmeniui nustatoma 30–55 % darbingumo, asmuo laikomas iš dalies darbingu;

· jei asmeniui nustatoma 60–100 % darbingumo, asmuo laikomas darbingu.

Neveiksnumas – tai fizinis asmuo, kuris dėl psichinės ligos ar proto negalios negali suprasti savo veiksmų reikšmės ar jų valdyti. Neveiksniam asmeniui nustatoma globa.

Negalios priežastys ir būklės yra šios [25]:

· labai ryškūs judėjimo bei apsitarnavimo funkcijų sutrikimai;

· ryškūs judėjimo bei apsitarnavimo funkcijų sutrikimai;

· vidutiniai judėjimo bei apsitarnavimo funkcijų sutrikimai.

Labai ryškūs judėjimo bei apsitarnavimo funkcijų sutrikimai nustatomi asmenims, kurių negalia visiškai apriboja jų galimybes judėti, dirbti bei savarankiškai tvarkyti asmeninį ir socialinį gyvenimą ir kurie visiškai negali judėti.

Nustatomos šios invalidumo grupės:

· I invalidumo grupė prilyginama  – 20 %, darbingumo lygiui;
· II invalidumo grupė prilyginama  – 35 %, darbingumo lygiui;
· III invalidumo grupė prilyginama  – 50 %, darbingumo lygiui.
Pati sunkaisi negalios forma yra visiška negalia.
Neįgaliems asmenims nustatomi pagrindiniai specialieji poreikiai [33]:

1. Techninės pagalbos priemonės:

· klausos aparatai;
· ortopedijos technika ir protezavimas;
· būsto pritaikymas. 

2. Finansinės pagalbos priemonės:
· kompensacijos;
· darbas;
· komunalinės paslaugos;
· mokslas.
3. Socialinės paslaugos.
Pagrindinės sąvokos:

Aplinka – neįgaliojo viešojo ir asmeninio gyvenimo bei veiklos sąlygos ir galimybės laisvai judėti, naudotis visuomenėje teikiamomis paslaugomis, gauti reikiamą informaciją, bendrauti ir dalyvauti visose visuomenės gyvenimo srityse.

Aplinkos tvarkymas – takų ir šaligatvių, gatvių bei privažiavimų, jų dangos, bevariklio transporto trasų, apželdinimo, išorės apšvietimo sistemos  įrengimas ar rekonstravimas miesto teritorijoje ar statinio sklype;

Aplinkos veiksniai – išorinės aplinkybės, lengvinančios arba trukdančios neįgaliojo gyvenimui ir veiklai. Aplinkos veiksniai neįgaliojo socialinei integracijai gali būti palankūs arba nepalankūs.

Būstas – atskiras gyvenamasis vienetas, turintis visas žmogui gyventi būtinas patalpas ar zonas: maisto ruošimo ir valgymo, miegamąją ir poilsio, sanitarinę. Šiuo terminu apibendrintai pavadinamas gyvenamasis namas ir butas;

Būsto pritaikymas – būsto minimalus pertvarkymas, panaudojant specialius elementus, koreguojant neįgaliesiems su judėjimo ir apsitarnavimo funkcijų sutrikimais neprieinamas erdves, ir smulkus remontas įgyvendinant šiuos statybos sprendimus

Daugiabutis namas – bet koks būstas, kuriame yra daugiau kaip du butai;

Gyvenamoji aplinka – nuolydžiai, takeliai privažiavimui vežimėliu prie būsto

Informacijos sistema – rega, klausa ar lytėjimu suvokiamų ženklų, signalų ir įrangos visuma miesto aplinkoje, pastatų ar statinių viduje ir išorėje;

Įspėjamasis paviršius – takų ar dangų paviršius, besiskiriantis savo spalva, faktūra ar tekstūra nuo aplinkinių paviršių, skirtas įspėti žmones apie takų aukščio ar krypties pasikeitimus bei kitas kelyje esančias kliūtis;

Išilginis nuolydis – takų ar šaligatvių nuolydis, lygiagretus su pagrindine judėjimo kryptimi;

Nuovaža – nuožulnus judėjimo paviršius vertikaliems aukščių skirtumams įveikti;

Pritaikyta trasa – bekliūtis takas ŽN kelyje, jungiantis pritaikytus elementus ir erdves. Miesto aplinkoje ŽN pritaikytą trasą sudaro takai, aikštės, nuovažos, liftai, keltuvai, bevariklio transporto infrastruktūra ir kiti elementai. Pastatuose ją sudaro koridoriai, nuovažos, liftai, durų angos ir kiti elementai;

Skersinis nuolydis – takų ar šaligatvių nuolydis, statmenas pagrindinei judėjimo krypčiai;

Specialusis poreikis – specialiosios pagalbos reikmė, atsirandanti dėl asmens įgimtų ar įgytų ilgalaikių sveikatos sutrikimų (neįgalumo ar darbingumo netekimo) ir nepalankių aplinkos veiksnių.

Specialiosios pagalbos priemonės – specialiojo poreikio tenkinimo priemonės, kurių tikslas – jas gaunančiam neįgaliajam užtikrinti lygias ugdymo, profesines, socialines bei visaverčio integravimosi į visuomenę galimybes.

Techninės pagalbos priemonės – bet koks neįgaliųjų naudojamas specialus ar standartinis gaminys, įrankis, įranga ar techninė sistema, padedantys išvengti, kompensuoti, sumažinti arba pašalinti sutrikusių funkcijų įtaką sveikatos būklei, asmens savarankiškumui, ugdymuisi, darbinei veiklai.

Žmonės su negalia (toliau – ŽN) (vietoj anksčiau vartoto termino „invalidai”) – žmonės, kuriems yra sutrikusios kūno dalių ir organų funkcijos, įskaitant judėjimo, regos, klausos, manipuliavimo sutrikimus, iš dalies ar visiškai apribojančius žmonių galimybę judėti, orientuotis ir naudotis materialiosios aplinkos elementais.

1.2. Neįgalumo statistika ir dinamika

Gyventojų sveikatos sutrikimai, jų padėtis darbo rinkoje, žemas pragyvenimo lygis ir lengvatos sąlygoja neįgaliųjų skaičiaus augimą šalyje. Ministerijos duomenimis, 2006 m. šalyje gyveno 251 243 asmenys, gaunantys netekto darbingumo (invalidumo) pensijas ar išmokas, t.y. iš viso Lietuvoje tokių asmenų buvo apie 7 %. Asmenų, kuriems nustatytas specialiųjų poreikių lygis 2006 m. buvo 15 293 [34].

Neįgaliųjų skaičiaus pasiskirstymo pagal negalios sunkumą tendencijos išliko tokios pačios kaip ir 2006 m. Kaip rodo 1.1. pav., didžiausią dalį neįgaliųjų sudaro asmenys, kuriems nustatytas 30–40 % darbingumo lygis, ar II invalidumo grupė – 153 882, šie asmenys sudaro net 61 % visų neįgaliųjų. Pačios sunkiausios negalios, t.y. asmenų, kuriems nustatytas 0–25 % darbingumo lygis, ar I invalidumo grupė, buvo 13 % viso neįgaliųjų skaičiaus. Neįgaliųjų, kuriems nustatytas 45–55 % darbingumo lygis ar III invalidumo grupė, 2006 m. buvo 47 976, arba 19 % bendro neįgaliųjų skaičiaus, vaikų su negalia iki 18 metų buvo 16 464, arba 7 %.

1.1.pav. Neįgaliųjų pasiskirstymas pagal negalios sunkumą 2007 m. [34]
Socialinės apsaugos ir darbo ministerijos duomenimis, darbingo amžiaus asmenys, kuriems nustatytas darbingumo lygis ar invalidumo grupė, sudarė apie 58 %, t.y. didžiąją dalį tarp neįgaliųjų asmenų.

1.2. pav. duomenys rodo, kad neįgaliųjų skaičius nors nežymiai, tačiau didėja. Lyginant vaikų su negalia skaičiaus augimą 2006 m. ir 2005 m. pastebima, kad 2006 m. vaikų su negalia išaugo beveik 3 %. Asmenų, kuriems nustatytas 45–55 % darbingumo lygis ar III invalidumo grupė, skaičius 2006 m. 4 % sumažėjo, 2,2 % sumažėjo asmenų, kuriems nustatytas 0–25 % darbingumo lygis ar I invalidumo grupė. Stebint neįgaliųjų asmenų skaičiaus didėjimą, galima teigti, kad 2006 m. neįgaliųjų skaičius išaugo nedaug, t.y. 1,2 %.

Šios aplinkybės reikalauja sudaryti prielaidas teisingai ir efektyviai teikti neįgaliems žmonėms socialinės apsaugos priemones bei siekti jų darbingumo, savarankiškumo atstatymo ir integracijos į visuomenę.

1.2. pav. Neįgaliųjų asmenų skaičiaus dinamika pagal darbingumo lygį, neįgalumo lygį ir invalidumo grupes 2002–2006 m. [34]
Ministerijos duomenimis, 2007 m. šalyje gyveno 253 159 neįgalūs asmenys, t.y. asmenys, kuriems pripažintas neįgalumo lygis arba darbingumo lygis ir (ar) nustatyta specialiųjų poreikių tenkinimo reikmė [33].

Pensinio amžiaus neįgaliųjų, kuriems  nustatyta specialiųjų poreikių tenkinimo reikmė 2007 m. buvo 67 030, darbingo amžiaus neįgaliųjų – 170 317, neįgalių vaikų – 15 812.
Neįgaliųjų skaičius mūsų šalyje atitinka Jungtinių Tautų Organizacijos duomenis, kad pasaulyje žmonės su negalia sudaro apie 10 % visų gyventojų. 

Visuomenės senėjimo procesas turi įtakos ir neįgaliųjų skaičiaus didėjimui – daugėjant vyresnio amžiaus žmonių, didėja ir jų lyginamoji dalis bendrame neįgalių asmenų skaičiuje. Socialinės apsaugos ir darbo ministerijos duomenimis, 26,5 % neįgaliųjų sudaro asmenys, sulaukę pensinio amžiaus. Darbingo amžiaus asmenys, kuriems nustatyta invalidumo grupė, sudarė apie 67,3 %, vaikai su negalia  –  apie 6,2 % iš bendro neįgaliųjų skaičiaus. 

Dažniausiai vaikai pripažįstami neįgaliais dėl nervų sistemos ir jutimo organų ligų.  Vyresni žmonės neįgaliais pripažįstami dažniausiai dėl kraujotakos sistemos.
   1.1. lentelė. Asmenys, pirmą kartą pripažinti neįgaliaisiais [29]
	 
	2001
	2002
	2003
	2004
	2005
	2006
	2007

	Vaikai (iki 18 metų amžiaus).Vyrai ir moterys

	Asmenys, pirmą kartą pripažinti neįgaliaisiais
	···
	···
	···
	···
	···
	1968
	2170

	1000 tenka pripažintų neįgaliaisiais
	···
	···
	···
	···
	···
	2,8
	3,2

	Vyrai

	Asmenys, pirmą kartą pripažinti neįgaliaisiais
	···
	···
	···
	···
	···
	1110
	1272

	1000 tenka pripažintų neįgaliaisiais
	···
	···
	···
	···
	···
	3,1
	3,6

	Moterys

	Asmenys, pirmą kartą pripažinti neįgaliaisiais
	···
	···
	···
	···
	···
	858
	898

	1000 tenka pripažintų neįgaliaisiais
	···
	···
	···
	···
	···
	2,5
	2,7

	Darbingo amžiaus asmenys.Vyrai ir moterys

	Asmenys, pirmą kartą pripažinti neįgaliaisiais
	18733
	20244
	21347
	21263
	22321
	20430
	25557

	1000 tenka pripažintų neįgaliaisiais
	9,2
	9,8
	10,2
	10,1
	10,6
	9,6
	12,0

	Vyrai:

	Asmenys, pirmą kartą pripažinti neįgaliaisiais
	10795
	11583
	11865
	11701
	11874
	10846
	13351

	1000 tenka pripažintų neįgaliaisiais
	10,5
	11,1
	11,3
	11,1
	11,2
	10,2
	12,6

	Moterys:

	Asmenys, pirmą kartą pripažinti neįgaliaisiais
	7938
	8661
	9482
	9562
	10447
	9584
	12206

	1000 tenka pripažintų neįgaliaisiais
	7,9
	8,5
	9,1
	9,1
	9,9
	8,9
	11,3

	 Pastaba:     ··· – 2001–2005 m. duomenys nebuvo rinkti

1.3. pav. Asmenys, pirmą kartą pripažinti neįgaliaisiais [29]
1.3. Teisinė aplinka

Lietuvoje jau sukurtas teisinis pagrindas, padedantis spręsti opiausias neįgaliųjų žmonių problemas. Pradėta įgyvendinti Vyriausybės patvirtinta „Nacionalinė žmonių su negalia socialinės integracijos 2003–2012 metų programa“, o įvairias neįgaliųjų gyvenimo sritis reglamentuoja apie 70 teisės aktų [2].
Neįgalieji, kaip ir visi piliečiai, privalo turėti tokias pačias žmogaus teises. Pirmajame Pasaulinės žmogaus teisių deklaracijos straipsnyje sakoma: „Visi žmonės yra laisvi ir lygūs jų orumo ir teisių atžvilgiu“. Norėdamos pasiekti šį tikslą, visos bendruomenės turėtų pagarbiai žiūrėti į savo visuomenės įvairovę ir siekti, kad neįgalieji galėtų naudotis visomis žmogaus teisėmis: civilinėmis, politinėmis, socialinėmis, ekonominėmis ir kultūrinėmis [32].

Neįgalus asmuo yra žmogaus teisių ir pareigų subjektas, jis turi teisę į pozityvią valstybės pagalbą. Žmonėms su negalia reikia daugiau visuomenės paramos, kad jie galėtų pasiekti tas pačias gyvenimo sąlygas, kaip ir kiti piliečiai. Tokia parama niekada neturėtų būti laikoma privilegija, tai yra žmogaus teisė.

Taigi žmonių su negalia integraciją į visuomenę nulemia tinkama visuomeninių procesų organizacija (tinkamas požiūris) ir pačių neįgaliųjų aktyvumas. Valstybė turi skatinti naudojimąsi asmeninio integravimosi teise ir užtikrinti, kad įstatymai nediskriminuotų žmonių su negalia. 

Žmonių su negalia teisinę padėtį reglamentuoja Lietuvos Respublikos įstatymai, taip pat Lietuvos Respublikos Konstitucija, o tam tikras specifines sritis – atskiri įstatymai ar tarptautiniai teisės aktai.

2004 m. priimtas Lietuvos Respublikos Neįgaliųjų socialinės integracijos įstatymas, kuris įsigaliojo nuo 2005 m. liepos 1 dienos [32]. Naujojo įstatymo tikslas – užtikrinti neįgaliųjų lygias teises ir galimybes visuomenėje, nustatyti neįgaliųjų socialinės integracijos principus, apibrėžti socialinės integracijos sistemą ir jos prielaidas bei sąlygas [23]. Įstatyme yra atnaujinta daugelis senojo įstatymo (Invalidų socialinės integracijos įstatymas) nuostatų, užtikrinamos neįgaliųjų lygios teisės ir galimybės visuomenėje, nustatomi neįgaliųjų socialinės integracijos principai, apibrėžiama socialinės integracijos sistema ir jos prielaidos bei sąlygos, įvardijamos neįgaliųjų socialinę integraciją įgyvendinančios institucijos, profesinės reabilitacijos paslaugų teikimas, specialiųjų poreikių nustatymas. Naujojo įstatymo esminis akcentas – naujai įvertinama žmogaus negalia ir jam atsiveriančios galimybės. Neįgalusis žmogus gali rinktis, ką jis nori ir sugeba daryti, o visuomenės pareiga – padėti jam tai pasiekti [32].

Remiantis minėtu naujai priimtu įstatymu, sukurta nauja teisinė bazė reglamentuojanti darbingumo lygio, neįgalumo lygio bei specialiųjų poreikių nustatymą. Neįgaliųjų socialinė integracija organizuojama vadovaujantis šiais principais [23]:
1) lygių teisių – neįgalieji turi tokias pačias teises kaip ir kiti visuomenės nariai; 

2) lygių galimybių – neįgaliesiems, kaip ir kitiems visuomenės nariams, sudaromos tokios pat ugdymosi, darbo, laisvalaikio leidimo, dalyvavimo visuomenės, politiniame ir bendruomenės gyvenime galimybės. Tik tais atvejais, kai tokios pat sąlygos ir priemonės yra neveiksmingos, numatomos specialiosios priemonės, gerinančios neįgaliųjų padėtį;

3) diskriminavimo prevencijos – neįgalieji apsaugomi nuo bet kokios diskriminacijos ar išnaudojimo;

4) visapusiško dalyvavimo – visais lygmenimis visi su neįgaliųjų gyvenimu ir veikla susiję klausimai sprendžiami derinant su jais ir (ar) jų atstovais pagal įstatymą bei atsižvelgiant į jų patirtį; 

5) savarankiškumo ir pasirinkimo laisvės užtikrinimo – neįgalieji nuolat skatinami būti savarankiški; 

6) prieinamumo – neįgaliesiems sudaromos sąlygos veiklai visose gyvenimo srityse ir galimybė naudotis ištekliais;

7) neįgalumo kompensavimo – neįgalumo pasekmės kompensuojamos neįgaliesiems skirtomis įvairiomis piniginės ir nepiniginės paramos formomis;

8) decentralizacijos – pagalba neįgaliesiems priartinama prie jų gyvenamosios vietos, bendruomenė įtraukiama į socialinę neįgaliųjų reabilitaciją;

9) destigmatizacijos – visuomenė šviečiama siekiant šalinti neigiamas nuostatas ir stereotipus, susijusius su neįgaliaisiais;

10) perimamumo ir lankstumo – visos institucijos veikia darniai teikdamos socialines paslaugas ir ugdydamos neįgaliuosius;

11) skirtingų poreikių tenkinimo – neįgalieji sudaro labai įvairialypę visuomenės grupę, todėl, teikiant paramą, atsižvelgiama į skirtingus neįgaliųjų poreikius.

Vienas pagrindinių uždavinių siekiant Lietuvos Respublikos neįgaliųjų socialinės integracijos įstatymo numatytų tikslų yra pritaikyti aplinką neįgaliems žmonėms, kad pastarieji tiek viešajame, tiek asmeniniame gyvenime turėtų sąlygas ir galimybes laisvai judėti, naudotis visuomenėje teikiamomis paslaugomis, gauti reikiamą informaciją, bendrauti ir dalyvauti visose visuomenės gyvenimo srityse [32]. 

Šio įstatymo 11 straipsnyje nustatyta, kad reikalavimai dėl neįgaliesiems fiziškai tinkamos aplinkos visose gyvenimo srityse įgyvendinami atliekant teritorijų planavimą ir statinių projektavimą bei viešosios paskirties pastatų, būsto ir jo aplinkos, viešojo transporto objektų, skirtų keleiviams aptarnauti, ir jų infrastruktūros, informacinės aplinkos pritaikymą neįgaliųjų specialiesiems poreikiams. Už objektų pritaikymą neįgaliųjų specialiesiems poreikiams atsako savivaldybių institucijos ir nurodytų objektų savininkai, naudotojai. Už aplinkos pritaikymo neįgaliųjų specialiesiems poreikiams statybos normatyvinių techninių dokumentų parengimą ir jų įgyvendinimo priežiūrą atsako Aplinkos ministerija [23].

Dar vienas svarbiausių dokumentų yra Statybos įstatymas. Jo privaloma laikytis projektuojant naujus ar rekonstruojant senus pastatus, planuojant miestų ir miestelių teritorijas. Nuo 1998 – ųjų metų priimami naudoti tik tie nauji ar pertvarkyti visuomeniniai pastatai, kurie yra pritaikyti neįgaliems žmonėms [2].
Taigi neįgaliųjų socialinės integracijos modelis tampa artimesnis Europos Sąjungos šalių socialinės integracijos sistemoms [32].
Kiti teisės aktai, reglamentuojantys gyvenamojo būsto ir aplinkos pritaikymą neįgaliesiems:
1.  STR 2.03.01:2001 „Statiniai ir teritorijos. Reikalavimai žmonių su negalia reikmėms” (Žin., 2001, Nr. 53–898; 2006, Nr. 145–5554); 

2. STR 1.05.06:2005 „Statinio projektavimas“ (Žin., 2005, Nr. 4–80, Nr. 118–4289; 2006, Nr. 63–2352; 2007, Nr. 10–409); 

3. STR 2.02.09:2005 „Vienbučiai gyvenamieji pastatai” (Žin., 2005, Nr. 93–3464); 

4. STR 2.02.01:2004 „Gyvenamieji pastatai” (Žin., 2004, Nr. 23–721, Nr. 120–4442; 2007, Nr. 16–597); 

5. STR 2.02.02:2004 „Visuomeninės paskirties pastatai“ (Žin., 2004, Nr. 54–1851; 2005, Nr. 96–3612);

6. Nacionaline žmonių su negalia socialinės integracijos 2003–2012 metams programa, patvirtinta Lietuvos Respublikos Vyriausybės 2002 m.birželio 7 d. nutarimu Nr. 850 (Žin., 2002, Nr. 57–2335)

7. Būsto pritaikymo žmonėms su negalia 2007–2011 metų programa, patvirtinta Lietuvos Respublikos Vyriausybės 2006 m.birželio 28 d. nutarimu Nr. 638

8. STR 2.06.01:1999 „Miestų, miestelių ir kaimų susisiekimo sistemos“ (Žin., 1999, Nr. 27–773; 2001, Nr. 4–103, Nr. 44–1561, Nr. 53–1898; 2005, Nr. 39–1285, Nr. 58–2029).

9. STR 1.11.01:2002 „Statinių pripažinimo tinkamais naudoti tvarka” (Žin., 2002, Nr. 60–2475; 2006, Nr. 68–2524). Šio reglamento 11.23 papunktyje nustatyta, kad dalyvauti statinių pripažinimo tinkamu naudoti komisijų darbe kviečiami Lietuvos invalidų tarybos prie LR Vyriausybės atstovai; 

10. „Nuolatinės statybos komisijos pavyzdinės nuostatos“, patvirtintos LR aplinkos ministro 2007-07-02 įsakymu Nr. D1–379 (Žin., 2007, Nr. 75–2994).  Šių nuostatų 5.5 papunktyje nustatyta, kad į savivaldybių tarybų sudaromas Nuolatines statybos komisijas, kurios tikrina statybos projektus, įtraukiami neįgaliųjų organizacijos atstovai.

11.Aplinkos pritaikymas neįgaliems žmonėms (rekomendacijos, brėžiniai, nuorodos) LID leidinys, 2004.

12. ir kt.

Netiesioginė valstybės parama būsto pritaikyme negaliai numatyta ir kituose teisiniuose aktuose. Įgyvendinant Lietuvos būsto strategiją, patvirtintą Lietuvos Respublikos Vyriausybės 2004 m. sausio 21 d. nutarimu Nr. 60 (Žin., 2004, Nr. 13–387), numatyta [18]:
· užtikrinti efektyvų esamo būsto fondo naudojimą, priežiūrą, atnaujinimą ir modernizavimą, racionalų energijos išteklių naudojimą;

· vadovaujantis Lietuvos Respublikos gyventojų pajamų mokesčio įstatymo 34 straipsnio 3 dalimi ir Lietuvos Respublikos labdaros ir paramos įstatymu (Žin., 1993, Nr.21–506; 2000, Nr.61–1818), parengti  ir skleisti informaciją visuomenei ir savivaldybėms apie galimybę gyventojams pervesti dalį pajamų mokesčio  (iki 2 %) į savivaldybėse įsteigtus specialiuosius daugiabučių  namų savininkų bendrijų rėmimo fondus, kurie sudaromi įgyvendinant Lietuvos Respublikos Vyriausybės 2001 m. vasario 22 d. nutarimą Nr. 202 „Dėl Specialiojo daugiabučių namų savininkų bendrijų rėmimo fondo savivaldybėse sudarymo ir lėšų naudojimo tvarkos“ (Žin., 2001, Nr.18–560).

Pastarosios priemonės nėra pakankamai išnaudojamos moderniai pritaikant renovuojamų būstų aplinką, pritaikant jų prieigas neįgaliųjų poreikiams, tikslingai nukreipiant daugiabučių  namų savininkų bendrijų rėmimo fondų lėšas laiptinių pritaikymui neįgaliųjų poreikiams [18].

Nors teisinė bei norminė būsto pritaikymo žmonėms su negalia aplinka yra sukurta, tačiau kol kas ši sistema neužtikrina sąlygų bei galimybių pilnai tenkinti neįgaliųjų poreikius ir skatinti jų integraciją į visuomenę.
2. ŽMONIŲ SU NEGALIA PADĖTIS PASAULYJE
Europoje požiūris į neįgalumą smarkiai kito per paskutiniuosius tris dešimtmečius. Nuo globėjiško, vėliau mediciniško, supratimo, kur centre buvo tikroji negalia, pereita prie socialinės sampratos, kur vertinami ir tokie faktoriai kaip neįgalumas dėl susidariusių požiūrių, prietarų ar visuomenės sukurtų barjerų, dėl kurių neįgalieji negali naudotis tomis pačiomis galimybėmis kaip sveikieji. Neįgalumas dabar jau traktuojamas kaip žmogaus teisių klausimas [9].

2002 m. kovo mėnesį, kai Europos Sąjungos valdžios vairas buvo Ispanijos rankose, Madride buvo organizuotas pirmasis neįgaliųjų kongresas. Parengta Madrido deklaracija tapo rimtu politiniu dokumentu, apimančiu įstatyminius, politinius ir administracinius pasiūlymus dėl 2003 m. Europos neįgaliųjų metų ir ateities vizijos. Būtent Madrido deklaracijoje išreiškiama nuomonė, kad negalia yra žmogaus teisių klausimas.

2003 m. pažymėjome ir 10-ąsias Jungtinių Tautų lygių galimybių neįgaliesiems žmonėms teikimo bendrąsias taisykles, kurios apibūdinamos kaip progresyviausias žmogaus teisių instrumentas neįgaliųjų politikos srityje. Deja, šiandien šios taisyklės nėra teisiškai privalomos, nors, siekiant apginti ir paskatinti žmonių su negalia teises, jau yra rengiama išsami ir teisiškai privaloma tarptautinė konvencija.
Neįgalumo sąvoka ES šalyse apibrėžiama gana skirtingai ir kinta skirtingai, priklausomai nuo kiekvienos valstybės socialinės apsaugos sistemos. Deja, informacijos apie neįgaliuosius ES vis dar labai trūksta, pagrindiniai šaltiniai tyrimams atlikti dažniausiai būna anketos ir apklausos [37].
Pagal populiariausią skaičiavimo mechanizmą laikoma, kad 10 % gyventojų turi vienokią ar kitokią negalią – vadinasi, Europos Sąjungoje gyvena 38 mln. neįgaliųjų. Bet informacijos ir statistikos duomenų apie neįgaliuosius labai trūksta. Su šia problema siejasi ir neįgalumo apibrėžimas. Nėra universalaus, juridiškai pagrįsto neįgalumo apibrėžimo ir kiekviena šalis turi savo apibrėžimą. Neįgaliesiems, migruojantiems iš vienos šalies į kitą, tai gali reikšti, kad vienoje šalyje jis yra laikomas žmogumi, turinčiu negalią, o kitoje – ne. Šioje srityje yra tikrai daug sumaišties.

Į aplinkos prieinamumo klausimus taip pat dera žiūrėti plačiai. Europos Komisija laikosi nuomonės, kad prieinamumą reiktų gerinti koordinuojant keletą sričių. Nors šiuo metu dar nėra direktyvos dėl aplinkos ir statybos pritaikymo žmonėms su negalia, tarp šalių narių yra bendras sutarimas dėl statybos ir privalomų prieinamumo standartų [9].

Daugelyje ES šalių maždaug 35–45 % neįgaliųjų yra 65 metų amžiaus ir vyresni, o tarp jaunesnių nei 20 metų yra tik 3 % Taigi yra didelė tikimybė, kad didelė vyresnio amžiaus žmonių dalis taps neįgaliais. Ypač tai pasakytina apie labiau išsivysčiusias šalis, kur amžiaus trukmė didesnė negu 70 metų, kur maždaug 8 metai gyvenami turint negalią, o tai sudaro maždaug 11,5 % normalios gyvenimo trukmės. Dėl šios priežasties per paskutinius du dešimtmečius daugumoje šalių labai sparčiai augo neįgalumo pašalpų ir negalios pensijų gavėjų skaičius. Vadinasi, didėjo ir valstybės išlaidos. 

2.1. lentelė. Prognozuojamas didžiausias vyresnių nei 60 metų gyventojų skaičius [18]
	Šalis
	Vyresnių nei 60 metų

gyventojų skaičius, (%)

	
	2000 m.
	2050 m.

	Italija
	24,1
	40,6

	Graikija
	23,4
	39,6

	Japonija
	23,3
	42,4

	Bulgarija
	21,7
	38,1

	Šveicarija
	21,3
	37,5

	Estija
	21,2
	41,4

	Latvija
	21,1
	40,9

	Ispanija
	21,2
	40,9

	Austrija
	20,7
	37,2

	Ukraina
	20,6
	37,7


2000 m. daugelyje pasaulio šalių vyresnių nei 60 metų gyventojai sudarė nuo 20 iki 24 % visuomenės. Remiantis atliktų tyrimų prognozėmis, manoma, kad ateityje šis rodiklis gali išaugti beveik dvigubai ir siekti 37–42 %.
Turint tokį kontekstą, aišku, kad neįgaliųjų teisės ir jų pozicija Europos visuomenėse ir toliau bus labai svarbi. Tikėtina, kad ši svarba tik didės.

Ką Europos Socialinio aprūpinimo sistema daro dėl mažiau įgalių žmonių?

Socialinio aprūpinimo sistema Europoje nėra pastovi: daug šalių jau ilgą laiką rūpinasi mažiau įgalių žmonių problemomis (t.y. Jungtinė Karalystė, Norvegija, Švedija). Kitos šalys taip pat pradeda daugiau dėmesio skirti tam, kad atitiktų Europos standartus (t.y. Lenkija, Čekija, Rumunija) [22].

Italijos standartai [22]:
· Įstatymas Nr. 13 išleistas 1989 m. Architektūrinių barjerų įveikimas ir pašalinimas privačiuose pastatuose;

· Įstatymas Nr. 104 išleistas 1992 m. Pagalba neįgaliesiems žmonėms, socialinė integracija ir neįgalių žmonių teisės;

· Dekretas – įstatymas Nr. 503 išleistas 1996 m. Architektūrinių barjerų pašalinimas visuomeniniuose pastatuose.

Keletas pavyzdžių iš Europos [22]:

· Jungtinė Karalystė: Neįgalumo Diskriminacijos Aktas (išleistas 1995 m.) „...tai skiria naują prievolę darbdaviams ir tiekėjams padaryti tinkamus pakeitimus savo politikoje ir fizinėje aplinkoje pašalinant barjerus, su kuriais susiduria neįgalūs žmonės...jų yra 6,5 milijono JK“;

· Ispanija: įstatymas Nr. 5 išleistas 1994 m. Architektūrinių barjerų įveikimas ir pasiekiamumo skatinimas;

· Kroatija: įstatymas Nr. 104 išleistas 2003 m. Projektai dėl naujų pastatų be architektūrinių barjerų neįgaliesiems; įstatymas Nr. 47 išleistas 1882 m. Architektūrinių barjerų pašalinimas neįgaliesiems;
· Šveicarija: įstatymas išleistas 2003 m. Tokios pat teisės neįgaliesiems į privačius ir visuomeninius pastatus;
· Prancūzija: įstatymas NFP 82222: Architektūrinių barjerų įveikimas.

Europa be barjerų žmonėms su negalia.Taip buvo pavadintas tarptautinis ekspertų susitikimas, kurį organizavo Švedijos vyriausybė jos pirmininkavimo Europos Sąjungoje metu. Tai vienas rimčiausių tokio aukšto lygio tarptautinis renginys šia tema. Tai, kad Europos Komisija kartu su Europos Taryba šiai temai skyrė tokį dėmesį, rodo, kad problema labai aktuali ir ją reikia spręsti pačiu aukščiausiu lygiu. 

Kas tai yra ir ar galėtų būti Europa be barjerų? Tai yra absoliučiai viskas, kas mus supa aplinkoje: namai, keliai, transportas, buitiniai daiktai, pinigai, paslaugos ir t. t. 

Europoje viešos diskusijos dėl žmonių su negalia atskirties prasidėjo statybų sektoriuje, iniciatoriai – žmonės, sėdintys vežimėliuose. Vėliau ši diskusija apėmė transporto sektorių. Buvo imtasi iniciatyvos pritaikyti autobusus, taksi, metro. Buvo parengti standartai ir kaip tik tuomet sulaukta malonių staigmenų. Paaiškėjo, kad daugelis patobulinimų, kurie buvo padaryti tik žmonėms su negalia, labai tiko ir patiko visiems. Nuovažomis džiaugėsi ir vežimėlius vežiojantys jauni tėvai, žmonės, kuriems problemiška lipti laiptais. Papildomas apšvietimas džiugino ne tik silpnaregius, bet ir pensininkus, kontrastai versdavo pabusti iš susimąstymo ir didžiausius išsiblaškėlius. Taip gimė sąvokos „planavimas, dizainas visiems“. 

Europa ir JAV pasiekė tą stadiją, kai įstatymai, draudžiantys žmonių su negalia diskriminaciją, jau daro didelį spaudimą įvairioms institucijoms, gamintojams, ypač statybos pramonei, kad būtų pripažinta, jog tokia didelė žmonių su negalia visuomenės grupė taip pat gali ir turi džiaugtis aplinka, paslaugomis, naujausia technologija ir tai yra žmogaus teisė. Skeptikai ar realiau į viską žiūrintys žmonės teigia, kad anaiptol ne žmogaus teisės, o labai greitai didėjantis senų žmonių skaičius verčia Europą imtis tokių radikalių sprendimų. Įstatymai, žinoma, šioje srityje gali suvaidinti svarbų vaidmenį, bet laisvos rinkos ekonomikos sąlygomis neįmanoma gamintojų priversti gaminti tam tikrų prekių, nors visiškai įmanoma reikalauti, kad kuriant produktą, būtų atsižvelgiama į prieinamumo visiems žmonėms principą, kaip kad įmanoma reikalauti, kad produktas būtų saugus. 

Kas skatina šį procesą? Pirmiausia nevyriausybinės organizacijos – nacionalinės ir tarptautinės. Didelį darbą dirba Europos neįgaliųjų forumas. Vien Europos aklųjų sąjungoje šiuos klausimus gvildena 4 komisijos. Atrodo, kokia čia rimta problema, kad reiktų organizuoti tarptautinę grupę – juk anglai, vokiečiai ir olandai jau seniai savo šalyse kloja reljefines plyteles. Deja, pasirodo, vieno standarto dar nėra. 

Jei kalbėsime apie nacionalines aklųjų organizacijas Europoje, tai neabejotini lyderiai šioje srityje – anglai. Karališkasis aklųjų institutas turi atskirą mokslinių tyrimų skyrių ir „įneša“ išties didelį indėlį pritaikant aplinką akliesiems bei silpnaregiams. Rytų ir Centrinės Europos regione aktyviausiai dirba čekai, o didžiausių laimėjimų spaudžiant valdžios vyrus yra pasiekę skandinavai. 

Šis darbas ypač suaktyvėjo paskutiniajame praeito amžiaus dešimtmetyje, kai Jungtinės Tautos priėmė Lygių galimybių neįgaliems žmonėms teikimo bendrąsias taisykles. 5 taisyklė, kurioje kaip tik ir kalbama apie fizinės aplinkos pritaikymą ir informacijos prieinamumą žmonėms su negalia. 

Būtina įtraukti „planavimo visiems“ sąvoką į mokymo programas, aktyvinti tyrimus, kurie remtųsi holistiniu požiūriu į prieinamumą ir kompensacinę technologiją žmonėms su negalia. Deja, šiuo metu nėra nė vienos šalies, kurios vykdoma politika efektyviai įtrauktų visas žmonių su negalia problemas. Būtina parengti standartus, atsižvelgiant į žmonių su negalia poreikius, o tai labai nelengvas uždavinys, nes patys žmonės su negalia kaip vartotojai nepakankamai aktyviai dalyvauja šiame procese [9].

2.1. Užsienio šalių būstų pritaikymo patirtis
Šiuo metu ES yra apie 10% žmonių su negalia. Asmenys su negalia yra heterogeniška grupė. Galima išskirti tokias pagrindines jų grupes: asmenys su judėjimo sutrikimais, asmenys su proto negalia, klausos, kalbos ir regos sutrikimais. Šių grupių asmenys susiduria su įvairiomis socialinės ir fizinės aplinkos kliūtimis [18].
Nors ES socialinė politika akcentuoja universalaus principo įgyvendinimą aplinkos pritaikyme, tačiau ne visos šalys vienodu lygiu šį principą įgyvendina. 

Europos Komisija 2000 m. gruodžio mėn. paskelbė pranešimą Tarybai, Europos parlamentui, Ekonomikos ir socialiniam komitetui, Regionų komitetui ,,Europa – be barjerų asmenims su negalia“ (Towards a Barrier Free Europe for People with Disabilities). Šiame dokumente teigiama, kad žmonės su negalia vis dar susiduria su kliūtimis, trukdančiomis jų socialinio gyvenimo pilnatvei. Išskirtos tokios svarbiausios aplinkos ribojimo sritys:

· juridinė aplinka;
· būstas;
· projektavimo sritis.

Pažymima, kad būtina įgyvendinti Amsterdamo sutartį, kuri ypatingą dėmesį skyrė lygių galimybių asmenims su negalia užtikrinimui Europos sąjungos šalyse. Nepritaikyta būsto aplinka gali būti svarbiu socialinės atskirties veiksniu. Svarbus kompleksinis požiūris į problemų visumą. Prioritetiniu tikslu turėtų būti  ,,mobilumas”. 

Europos Taryba 2000 m. Lisabonos susitikime (Lisabonos strategija) taip pat akcentavo socialinės atskirties problemą. Socialinė atskirtis turėtų būti matuojama, vertinama, numatomi jos problemų švelninimo strateginiai ir taktiniai veiksmai kiekvienoje šalyje bei būtinas monitoringas. Neįgaliųjų lygių galimybių užtikrinimas yra vienas aktualiausių ES socialinės politikos prioritetų.

2005 m. Europos Komisija pažymėjo, kad įvairiose šalyse yra akivaizdūs skirtumai įvairių pagalbos priemonių neįgaliesiems teikime, ypač analizuojant neįgaliųjų politikos prioritetus (žr. 2.2. lentelę). 

Svarbiausia, kad dažniausiai nėra pakankamai aišku, ar šalies neįgaliųjų socialinėje politikoje būsto pritaikymas suprantamas kaip teisė, kuri yra aiškiai įtvirtinta įstatymuose, ar tik kaip galimybė, kurios procesas dažniausiai nėra pakankamai aiškus. ES ekspertai pažymi, kad yra dažna praktika, kuomet pagalbos priemonės teikiamos pagal galimybes, o ne pagal poreikį, t.y. tam tikras produktas teikiamas iš anksto įvardintai asmenų grupei, o ne atvirkščiai – įvertinus specialiuosius poreikius parenkamas geriausias pagalbos priemonių rinkinys.

Lyginamoji ES šalių analizė rodo, kad kai kuriose šalyse būsto pritaikymo neįgaliesiems politika yra segmentuota, kuriami specialieji įstatymai, pvz. Danijoje, Suomijoje, Norvegijoje, Belgijoje. Šiose šalyse neįgaliųjų integracijos politikos prioritetas – padedančios prisitaikyti prie aplinkos technologijos, funkcionaliai suprojektuota aplinka. Reikalaujama, kad padedančios prisitaikyti priemonės būtų suprojektuotos taip, kad galėtų integruotis žmonių namuose bei tapti interjero dalimi. Norvegijoje aktyviai diegiama ,,būsto visam gyvenimui” politika.

Kita vertus Belgijos pavyzdys rodo, kad net šalies viduje skirtingi regionai gali turėti ir skirtingus būsto pritaikymo modelius:

· neįgalieji gali būti tiesiogiai remiami techninės pagalbos priemonėmis bei būsto pritaikymo įranga;
· neįgalieji gali būti remiami piniginėmis išmokomis, kurios mažina biurokratines kliūtis ir sudaro galimybę lanksčiai pasirinkti tinkamą pagalbą – būsto pritaikymą ar kito asmens pagalbą;
Pagalbos lankstumas yra akcentuojamas ir kitų šalių neįgaliųjų politikoje. Suomijoje šiuo metu aktyviai dirbama, siekiant modernizuoti asmenų su negalia įstatymą. Šio darbo tikslas – sujungti paslaugas ir pagalbą, kurią reglamentuoja Neįgaliųjų įstatymas, su specialiųjų paslaugų asmenims, turintiems mokymosi sunkumų, įstatymu ir padaryti vieną visapusišką ir išsamų Paslaugų ir pagalbos įstatymą visiems neįgaliesiems.

Vokietijoje akcentuojamas universalus aplinkos prieinamumas, o atskiruose regionuose veikia skirtingi aplinkos ir būsto pritaikymo norminiai aktai.

ES šalių neįgaliųjų politikos prioritetai [18]:
Belgija. Šios šalies integracijos įstatyme nustatytos įvairios techninės pagalbos priemonės. Pagalba yra individuali ir asmeninė, tai būtų: pastatų ir įrangos pritaikymas, pagalba prižiūrint gyvenamąją vietą bei atliekant kasdieninius darbus. Taip pat neįgalieji turi galimybę pasirinkti privačią transporto priemonę arba naudotis jiems teikiama pagalba viešajame transporte. Tokia individuali pagalba yra taikoma Valonų regionui. 

Flamandų regionas turi „asmeninės pagalbos biudžetus“, kurie leidžia neįgaliesiems patiems planuoti savo gyvenimus bei padeda išvengti biurokratinių kliūčių. Asmenys su negalia patys gali pasirinkti vieną ar kelis pagalbininkus, kuriems moka iš valdžios skiriamų dotacijų. Panaši programa yra svarstoma ir Valonų regione.

Bulgarija. Šioje šalyje priimta visiškai nauja programa „Asmeninė priežiūra nepriklausomam gyvenimui“, kuri aprūpina neįgaliuosius asmeniniais padėjėjais, kurie gauna nedidelį atlyginimą iš vyriausybės. Dažniausiai tokiais padėjėjais yra pasirenkami giminaičiai.

Čekijoje ši sfera yra nepakankamai apsaugota įstatymų. Paslaugos neįgaliesiems yra daugiausiai susijusios su gyvenamąja vieta. Asmeninę pagalbą namuose teikia tik nevyriausybinės organizacijos, o neįgalieji neturi galimybės nustatyti savo poreikių bei gauti visų reikalingų paslaugų.

Danija. Čia labai svarbu, kad padedančios prisitaikyti prie aplinkos technologijos būtų geros, tinkamos, pritaikytos neįgaliajam ir labai funkcionaliai suprojektuotos. Neįgalieji Danijoje yra integruoti į visuomenę. Padedančios prisitaikyti priemonės turi būti suprojektuotos taip, kad galėtų integruotis žmonių namuose bei tapti interjero dalimi.

Gruzijoje vyriausybė imasi šių priemonių, susijusių su socialine apsauga neįgaliesiems: pinigų ar kitokių išmokų teikimas neįgaliems asmenims, dalinis apmokėjimas už komunalines paslaugas (dujas ir elektrą), vienkartinės išmokos bei mokesčių sumažinimas nevyriausybinėms organizacijoms, kurios dirba su aklaisiais bei kurčiaisiais. Taip pat egzistuoja ir papildomos programos, susiejančios sveikatos apsaugą, integraciją ir adaptaciją.

Ispanija. Nustatytos priemonės „teisingų veiksmų“ skirtų neįgaliesiems, įskaitant padedančias prisitaikyti priemones ir asmeninę priežiūrą. Taip pat nustatytos pagrindinės sąlygos šių paslaugų prieinamumui, įtraukiant papildomą paramą (technines pagalbines priemones, asmenines/privačias paslaugas). Veikia oficialios medicininės komandos, kurios nustato asmens neįgalumo laipsnį. Nustačius neįgalumo laipsnį, neįgalieji gali gauti įvairias pašalpas, kaip pavyzdžiui, stipendijos, subsidijos, nedarbingumo pašalpas, aprūpinimą būstu ir t.t.

Ispanijos nacionalinė aklųjų organizacija (INAO). Nors ir nėra oficialių normų ar standartų, kurie veiktų valstybiniame lygyje, INAO nariai iš šios organizacijos gauna specialias paslaugas, susijusias su socialinės gerovės parama (pagalba namuose, rūpinimasis bei aptarnavimas centruose) bei asmenine nepriklausomybe:

1)   reabilitacijos programa: asmeninė priežiūra ir pagalba namų ruošoje;

2) informacijos prieinamumo programa, mokymas elgtis su priemonėmis ir prietaisais, taip pat Brailio rašto mokymas.

Liuksemburgas. Šioje šalyje pagalba neįgaliesiems bei jų priežiūra rūpinasi privalomasis draudimas (The dependency insurance). Išsiaiškinus neįgaliųjų poreikius, yra priimami individualūs, individualiai pritaikomi sprendimai. To tikslas yra sukurti sąlygas neįgaliems asmenims likti jų pačių namuose.

Norvegija. Iš savo bendruomenės neįgalieji turi teisę gauti sveikatos paslaugas, diagnozę bei atitinkamų specialistų komandą (susidedančią iš medikų ar kitų reikalingų specialistų). Tokios specialistų komandos nustato bei įvertina kiekvienu konkrečiu atveju neįgaliajam reikalingas treniruotes (gydymą), reabilitaciją, padedančias prisitaikyti technologijas ir t.t. Vaikams ar neįgaliesiems, kuriems to reikia, turi būti nustatytas individualus planas jų reabilitacijos ir gydymo poreikiams įgyvendinti.

Portugalijoje veikia kelios savanorių organizacijos.

Serbija ir Juodkalnija. Visų neįgaliųjų turimos teisės: materialinė parama, apgyvendinimas gerovės institucijose, pagalba namuose, priežiūra dienos metu, vienkartinė pagalba.

Slovakija. Socialinės paramos įstatymas (Nr. 195/1998) įtraukia socialines išmokas skirtas asmeninei priežiūrai, išmokas skirtas slaugymui/aptarnavimui bei socialines paslaugas.

Suomijoje sveikatos priežiūra bei socialinėmis paslaugomis rūpinasi savivaldybės. Jos finansuojamos iš savivaldybių surenkamų mokesčių bei gaunamų vyriausybės subsidijų. Savivaldybių pareiga yra teikti socialinės gerovės paslaugas, tokias kaip socialinis darbas, aprūpinimas gyvenamąja vieta, neįgaliųjų reabilitacija bei pagalba įsidarbinant. Savivaldybės taip pat yra atsakingos už tokias neįgaliesiems teikiamas paslaugas, kaip pavyzdžiui, informavimo ir konsultavimo, paslaugas susietas su adaptacija bei prisitaikymu prie aplinkos, reikalingų priemonių bei įrengimų aprūpinimu bei visomis kitomis individualiai pritaikomomis paslaugomis, kad neįgalieji galėtų pilnai integruotis į visuomenę ir pilnai dalyvauti jos gyvenime.

Socialinio draudimo institucija yra atsakinga už neįgaliųjų fizinę reabilitaciją, profesinį išsilavinimą, taip pat reabilitacijos metu neįgaliesiems skiria pajamas. Kaip priedą prie bendrų paslaugų neįgalieji gali gauti specializuotas paramos paslaugas, kurios yra pagrįstos Paslaugų ir paramos neįgaliesiems įstatymu. Specializuotos paramos paslaugos konkrečiu atveju yra teikiamos tik tuomet, jei bendrų paslaugų nepakanka ir tai turi būti nustatyta tas paslaugas teikiančios organizacijos.

Vokietijos socialiniam kodekse siekiama uždrausti diskriminaciją socialinėje politikoje. Pagal galiojančius įstatymus neįgalieji bei asmenys, gaunantys invalidumo pašalpą, turi būti remiami bei palaikomi, užtikrinant jų apsisprendimo teisę, lygias įsidarbinimo galimybes, profesinę bei bendruomeninę veiklą. Pašalpos yra skirtos skatinti dalyvavimą visuomenės gyvenime, integraciją. Lygių galimybių asmenims su negalia įstatymas (įsigaliojęs 2002 05 01) siekia panaikinti bei uždrausti neįgalių asmenų diskriminaciją. Pagrindinis šio įstatymo tikslas yra sukurti palankią aplinką, tai yra aplinkos pritaikymą neįgaliesiems. Tai apima ne tik fizinių barjerų panaikinimą neįgaliesiems, sėdintiems vežimėliuose bei asmenims su judėjimo negalia, bet ir siekimą sukurti aplinką su aiškiai matomais vaizdiniais kontrastais, kurie pagelbėtų silpnaregiams bei užtikrinti bendravimo galimybę viešosiose administracinėse įstaigose kurčnebyliams (gestų kalbos vertėjų ar elektroninės komunikacijos pagalba).

Lyginant būsto pritaikymo praktiką skirtingose šalyse, galima išskirti kelis šios praktikos modelius (žr. 2.2. lentelę):

· valstybės / vietos valdžios paramą statant naujus būstus, būstų blokus (Kipras, Čekija);

· valstybės / vietos valdžios paramą pritaikant senus būstus (daugelyje ES šalių);

· valstybės / vietos valdžios paramą ne paslaugomis, o teikiant pinigines išmokas (Skandinavijos šalys);

· draudimo sistemos finansuojamą būsto pritaikymą (Liuksemburgas).

Kai kuriose šalyse galioja būsto pritaikymo negaliai kvotų sistema, taikoma naujoms statyboms, pvz. 1 % ar 5 % Tačiau, kaip pažymi ES ekspertai, tokia praktika ne visuomet pasiteisina – išauga statybų kaštai, naujų būstų potencialūs pirkėjai vengia neįgaliųjų kaimynystės ir pan.

2.2. lentelė. ES šalių būsto pritaikymo negaliai praktika [18]
	Šalis
	Gyvenamieji namai
	Pastabos

	
	Įstatymai,

politika,

standartai
	Nurodymai,

rekomendacijos
	Finansiniai instrumentai
	

	Belgija
	(
	
	
	Būsto pritaikymo reikalavimai yra taikomi griežtai tik naujiems pastatams. Išimtys gali būti daromos perstatytiems, rekonstruotiems seniems pastatams.

	Čekija
	(
	
	(
	Finansinę paramą, skirtą statyti neįgaliesiems pritaikytus pastatus, teikia savivaldybės. Taip pat ir paramą pritaikant butus.

	Kipras
	(
	
	
	Butų blokai sudaryti taip, kad turi būti pritaikoma mažiausiai po penkis butus. Kiekvienas butas turi būti pritaikomas neįgaliajam, pavyzdžiui, vonios kambario pertvarkymas ir perstatymas.

	Danija
	(
	
	(
	Namų ir butų pritaikymas turi būti suderintas su statybos taisyklėmis bei finansine parama, skirta pastatų pritaikymui.

	Suomija
	(
	
	(
	Taisyklės įrengti liftus gyvenamuosiuose namuose, kurie yra aukštesni nei trijų aukštų. Neįgalieji gali gauti paslaugas namuose, taip pat gauti finansinę paramą nuosavo būsto pritaikymui.

	Vokietija
	(
	(
	(
	Galioja DIN standartai, turimos finansinės programos statyti neįgaliesiems pritaikytiems būstams. Taip pat galima gauti paramą savo nuosavo būsto pritaikymui.

	Vengrija
	
	(
	(
	 Teikiama finansinė parama pritaikyti nuosaviems namams ar butams.

	Italija
	(
	
	
	Įstatymai skirti pašalinti fizinius barjerus neįgaliesiems jų namuose.

	Liuksemburgas
	(
	
	(
	Įstatymai taikomi tik centrinei ar vietinei valdžiai priklausantiems pastatams. Draudimo sistema leidžia neįgaliesiems pritaikyti savo namus.

	Olandija
	(
	
	(
	Gaunamų būstų paskirstymas.

	Norvegija
	(
	(
	(
	Nuo 1981m. akcentuojamas gyvenamo ploto suteikimas visam gyvenimui. Finansiniai instrumentai skirti būstams su UD kokybe.

	Lenkija
	(
	(
	
	Statybos teisė (techninės taisyklės) – baziniai, pagrindiniai prieinamumo reikalavimai. Turi būti parūpintas privažiavimas, įėjimas į butus.

	Portugalija
	(
	
	
	Itin bendro pobūdžio įstatymai.

	Serbija
	
	
	
	Galioja nacionaliniai standartai, tačiau nepraktikuojami.

	Slovakija
	
	
	(
	Parama statyti prieinamiems butams. Turi būti pritaikyti 1% butų. 

	Ispanija
	(
	
	
	Visi bendri plotai (viešos vietos) turi būti pasiekiami neįgaliesiems, privažiuojami. 

2% naujų gyvenamųjų namų turi būti pritaikyti. Pritaikymas kaip bendras reikalavimas visiems pastatams yra nediskutuotinas.

	Švedija
	(
	(
	
	Projektavimo ir statybų įstatymas – svarbiausias prieinamumo, privažiavimo reikalavimas. Techninių standartų įstatymas.

	ES Komisija
	
	(
	
	Statybų ir aplinkos kūrimo rekomendacijos.


ES ekspertų nuomone, būtina skatinti šalis nares centralizuotai rinkti informaciją apie būsto pritaikymo negaliai situaciją šalyje bei šio proceso eigą. Šiuo metu akivaizdžiai stokojama tokios informacijos, dažnai ji yra fragmentiška ir nepalyginama. Be to, teisinė bazė neretai yra segmentuota, reglamentuojanti skirtingų neįgaliųjų grupių poreikius ar paslaugas, be to, nesant skaidrumo, sukurianti būsto pritaikymo programų prieinamumo barjerus [18].
Būsto pritaikymas D. Britanijoje. Plačiau apžvelgsime Didžiosios Britanijos būsto pritaikymo negaliai  politiką bei praktiką. 1999 m. šioje šalyje buvo priimtas didelis paketas juridinių aktų, kurie įvairiais aspektais buvo susieti su negalia. Vienas jų – Statybų nuostatai (Building Regulation), kurie įtvirtino naują asmens lygių galimybių koncepciją. Šie nuostatai skirti keturių negalios grupių asmenims [18]:
· asmenims su regos sutrikimais;

· asmenims su klausos sutrikimais;

· asmenims su judėjimo sutrikimais;

· asmenys, kuriems būtinas vežimėlis judant.

Didžioji Britanija taiko įvairaus griežtumo lygius aplinkos taikyme naujiems ir senos statybos pastatams. 
Vietiniai valdžios organai yra atsakingi už būsto pritaikymą neįgaliesiems. Neįgalūs asmenys (turintys nuosavą būstą ar nuomininkai) turi visas teises būsto pritaikymui pagal jų asmeninius poreikius.

Svarbiausias aspektas ir nekintantis aspektas tai yra būsto pritaikymui skiriamos išmokos.

Būsto pritaikymo išmokos yra skiriamos šiems tikslams:

· pritaikyti privažiavimą prie turimo nuosavo būsto (pvz., nuovažos, specialūs laiptai);
· gyvenamus namus įrengti taip, kad jie būtų saugūs neįgaliesiems bei kitiems ten gyvenantiems asmenims;
· užtikrinti, kad neįgalus asmuo savo namuose galėtų pasiekti bendro naudojimo kambarį, svetainę;
· pritaikyti virtuvę, kad neįgalusis galėtų savarankiškai pasigaminti maisto;
· užtikrinti, kad neįgalusis galėtų lengvai pasiekti savo miegamąjį;
· aprūpinti bei pritaikyti tualetą, prausiamą kriauklę, vonią ar dušo kabiną;
· aprūpinti šildymo sistemą, kuri atitiktų neįgalaus asmens poreikius;
· pritaikyti šildymo, apšvietimo bei elektros instaliaciją, kad jomis būtų lengva ir paprasta naudotis;
· užtikrinti laisvą judėjimą neįgaliajam jo namuose.

Būsto pritaikymo pašalpos yra skiriamos savivaldybės tarybos, atsakingos už gyvenamuosius namus. Būstų savininkai ar nuomininkai gali teikti paraiškas šioms išmokoms gauti. Neįgalieji tarybai turi pateikti pažymas, įrodančias, jog jie yra būsto savininkai ar nuomotojai ir todėl turi teisę prašyti, kad jų gyvenamas plotas būtų pritaikytas [18].
Neįgalieji, kurie būstą nuomojasi iš Gyvenamųjų namų asociacijos, taip pat gali pretenduoti į šią pašalpą. Tada taryba sprendžia, ar reikalingą būsto pritaikymą atlikti iš Gyvenamųjų namų asociacijos fondų, ar iš savivaldybės tarybos skiriamų išmokų. Taryba turi peržiūrėti visas galimybes, kaip būtų galima neįgaliesiems padėti ir iš kitų fondų.

Jei būsto pritaikymas atliekamas Gyvenamųjų namų asociacijos lėšomis, jis turi būti atliktas per tokį pat laiko tarpą, kaip būtų padarytas tarybos skirtomis išmokomis.

Būsto pritaikymo pašalpos gali būti skiriamos tik tiems neįgaliesiems, kurie reikalingame pritaikyti name ar bute gyvena pastoviai. Nurodoma, jog neįgalus asmuo jam pritaikytam būste turės gyventi ne mažiau kaip 5 metus. Tačiau šio reikalavimo nesilaikoma, jei asmens sveikata ar kitos svarbios aplinkybės neleidžia jam to padaryti. 

Įstatymai pateikia gana platų apibrėžimą kas yra „neįgalus asmuo“. Neįgaliais asmenimis yra laikomi: asmenys, kuriems konstatuotas neįgalumas pagal 1948 m. Nacionalinį paramos įstatymą ar 1989 m. Vaikų įstatymą; asmenys, turintys klausos, regos ar kalbėsenos sutrikimų; asmenys, turintys psichikos sutrikimų; asmenys, kurių fizinė būklė yra smarkiai pablogėjusi dėl ligų, traumų ar kitų sveikatos sutrikimų [18].
Būsto pritaikymo pašalpų skyrimo tvarka. Maksimalus privalomos (mandatory) pašalpos dydis yra 25 000 svarų, nors Taryba gali skirti ir papildomas (discretionary) išmokas. Taip pat neįgalus asmuo gali padengti dalį jo būsto pritaikymo išlaidų jei tai leidžia jo finansinės galimybės. 

Visi prašymai dėl būsto pritaikymo pašalpų yra tikrinami tam tikrais poreikio nustatymo testais, dar kitaip vadinamais išteklių arba lėšų testais. Neįgalusis bei tiesiogiai su juo susiję asmenys turi pateikti reikalaujamą informaciją apie savo finansinę situaciją [18].
Tiesiogiai susijusiais asmenimis yra laikomi: 

· neįgalaus asmens sutuoktinis arba sugyventinis;
· tėvai, jei neįgalusis dar yra nepilnametis;
· jei neįgalūs nepilnamečiai negyvena su savo tėvais, tuomet tiesiogiai susijusiais asmenimis bus laikomi jų globėjai. 

Lėšų poreikio nustatymo testas skaičiuoja savaitinį pajamų vidurkį. Prie jo nėra priskaičiuojamos neįgalumo pašalpos ir santaupos, kurios yra mažesnės nei 5 000 svarų. Gavus savaitinį pajamų vidurkį, yra lyginama bei skaičiuojama ar tiesiogiai susijusių asmenų pajamos yra mažesnės už gaunamas pašalpas. Jei pajamos ne mažesnės, prašymai dėl būsto pritaikymo ne visada būna patenkinami. Jei pajamos yra didesnės už pašalpas, tuomet prašymas gali būti patenkintas tik dalinai (išmokama dalis būsto pritaikymui reikalingų lėšų) arba visai atmetamas. 

Toks skaičiavimas yra gana sudėtingas ir gali būti sunkiai suprantamas. Tačiau jis sukurtas taip, kad būtų kiek įmanoma sąžiningesnis ir teisingesnis visiems neįgaliesiems. 

Kai kuriais atvejais papildomas pašalpas būsto pritaikymui gali skirti ir Socialinių paslaugų departamentai [18].
Būstų pritaikymo sunkumai:

· nepageidaujami persikraustymai, iššaukti butų nuomotojų tuo pagrindu, kad neįgaliajam reikalingas būsto pritaikymas yra vertinamas kaip per brangus ir atimantis per daug laiko. Tokie atvejai dažnai pasitaiko daugiabučiuose, kai išnuomoto buto savininkas ir savivaldybės atstovai negali susitarti dėl būsto pritaikymo sąlygų;

· pritaikytus būstus paprastai būna sunku parduoti;

· ne visada sutampa būsto pritaikymo nuostatos bei politika su jų taikymo praktika. Pavyzdžiui, kai kuriuose regionuose iš neįgalaus asmens yra laukiama, jog jis pirmiausiai išsinuomotų būstą ir tik tada yra pradedama jį pritaikyti.
Yra išskiriamos tokios būstų pritaikymo problemos: 

· teikiamos paramos tinkamumas;
· ginčytina atsakomybė teikiant šią paramą;
· darbų koordinavimas, išteklių normavimas;
· netinkami sprendimai;
· pašalpų reikalingumo nustatymas bei neįgaliųjų laisva persikraustymo galimybė. 
Pagrindinės tinkamumo problemos:

· dažnas ir ilgai užsitęsiantis atidėliojimas atsakant į pirminį prašymą dėl būsto pritaikymo;
· paslaugų gavėjai ir teikėjai dažnai yra prastai ir nepakankamai informuoti apie savo teises bei pareigas;
· privatūs nuomotojai dažnai nenori bei prieštarauja, kad jų nuomojamas būstas būtų pritaikytas;
· kai kurie vietinės valdžios organai būstų pritaikymo tinkamumo kriterijus naudoja kaip priemonę teikiamų paslaugų normavimui;
· kai kurie būstų savininkai, jų nuomininkui tapus neįgaliam, reikalauja, kad nuomininkas išsikeltų, užuot suteikę jam reikiamus būsto pritaikymus;
· dauguma privačių nuomotojų nesutinka, jog jų nuomojamas būstas būtų pritaikytas neįgaliajam, nes, jų nuomone, taip sumažėja jų nuosavybės vertė;
· kai kurie privatūs nuomotojai atsisako pritaikyti nuomojamą būstą dėl tos priežasties, jog bijo kaimynų nusiskundimų.
Būsto pritaikymas JAV: Atskirai reikėtų pažymėti JAV patirtį būstų pritaikyme. Šios šalies socialinė politika akivaizdžiai selektyvi. Įvairios JAV valstijos turi daug programų, kurios įvairiu lygiu pritaiko aplinką. Viena jų – „Namų ir aplinkos pritaikymo programa“. Ši Programa suteikia teisę gauti paskolą būstui pritaikyti negalios atveju.  Besikreipiantys paskolos turi atitikti tokius reikalavimus [18]:
· turėti fizinę ar psichikos negalią, kuri riboja jų galimybę savarankiškai gyventi;

· turėti namą, kurį jie nori pritaikyti ar rekonstruoti;

· turėti ne didesnes nei 100 % valstijos  vidutines pajamas. 

Paskola yra sąlyginė kompensacija, kai uždedamas apribojimas nuosavybei.

Paskolos iki 5 tūkst. dol. po 5 metų „dovanojamos“, didesnės nei  kaip 5 tūkst.dol – po 10 metų. Jei iki nustatyto atleidimo nuo paskolos laiko namas parduodamas, paskolą reikia kompensuoti. Kol gavėjas gyvena pritaikytame negaliai name, nereikia jokių mokėjimų.

Pritaikomas namas turi:

· atitikti Namų kokybės standartus;

· už jį turi būti mokami nuosavybės mokesčiai ir jis turi būti apdraustas.

Prašomos pritaikymo priemonės turi atitikti besikreipiančiojo negalią ir turi padėti jam nepriklausomai gyventi. Skolinama nuo 1 iki 15 tūkst. dol. Paskola išduodama:

· nuovažoms, įvažiavimui į namą;

· vonios kambario pritaikymui;

· virtuvės pritaikymui.

Pagyvenusiems asmenims negalios atveju siūloma rentos iki gyvos galvos programa. Ji suteikia galimybę įkeisti nekilnojamąjį turtą, ir dalį lėšų skirti būsto pritaikymui.  Tokia galimybė numatyta ir LR civiliniame kodekse bei Lietuvos būsto strategijoje [18].
Apibendrinus ES šalių patirtį būsto pritaikymo negaliai programose galima pažymėti tokius svarbiausius momentus [18]:
· ES socialinėje politikoje deklaruojamas būsto pritaikymo negaliai;
· būtini „saugikliai“, garantuojantis būsto naudojimą pagal paskirtį;
· kai kurie projektavimo sprendimai, nulemti limituotų biudžetų, dažnai būna netinkami ir nepatogūs. Taip pat jie yra labai nepatrauklūs nuomotojams;
· darbų kokybė dažnai yra nepakankama;
· darbai dažnai vėluoja ir yra atidėliojami;
· kai kurie būstai yra tokie maži, kad tai trukdo padaryti tinkamus pritaikymus.
Užsienio šalyse pritaikytų butų pavydžiai pateikti F priede.
2.2 ES parama Lietuvos neįgaliesiems
Lietuva turi lygiuotis į išsivysčiusias šalis, skiriančias daug dėmesio neįgaliųjų problemoms, perimti tarptautinę padėtį. Daug šios srities teisės aktų yra patvirtinusios Jungtinės Tautos. Tarp svarbiausių dokumentų yra [2]:
· Visuotinė žmonių teisių deklaracija (1945 m.);

· Protiškai atsilikusių asmenų teisių deklaracija (1971 m.);

· Invalidų teisių deklaracija (1975 m.);

· 1983–1992 m. Pasaulinė invalidų veiklos programa.

Europos Sąjungos nare tapusiai Lietuvai atsiveria galimybės gauti paramą iš Europos Socialinio fondo. Šiomis lėšomis gali naudotis ne tik verslininkai ir nevyriausybinės organizacijos, dirbančios neįgaliųjų labui ir įgyvendinančios neįgaliųjų žmonių integracijos projektus. Lietuvoje neįgaliųjų žmonių socialinė integracija įgyvendinama remiantis Jungtinių Tautų patvirtintomis „Lygių galimybių teikimo žmonėms su negalia bendrosiomis taisyklėmis“ ir kitais tarptautiniais dokumentais bei Lietuvos Respublikos neįgaliųjų socialinės integracijos įstatymu. Šio įstatymo nuostatos įrašytos ir į visus svarbiausius teisės aktus, reguliuojančius sveikatos  priežiūrą, pensijų ir kompensacinis technikos skyrimą, transporto ir mokesčių lengvatas, aplinkos pritaikymą, kitas neįgaliems žmonėms svarbias gyvenimo sritis.

2007–2013 m. ES struktūrinė parama Lietuvai skiriama iš Europos socialinio fondo, Europos regioninės plėtros fondo bei Sanglaudos fondo. Bendra paramos suma sudaro daugiau kaip 23 milijardus litų, o tai prilygsta vienam papildomam valstybės biudžetui. Ši parama bus teikiama pagal Lietuvos 2007–2013 m. ES struktūrinės paramos panaudojimo strategiją (patvirtinta Europos Komisijos 2007 m. balandžio 28 d.) ir atskiras veiksmų programas, skirtas strategijai įgyvendinti [10].
Viena iš atskirų šios strategijos veiksmų programų yra – Sanglaudos skatinimo veiksmų programa, kuri turi įgyvendinti viziją apie darnesnę visuomenę. Taigi gyvenimo aplinkai ir kokybei gerinti, mažinant atskirų regionų skirtumus, skiriama 39,08 % visos 2007–2013 m. ES struktūrinės paramos.

Vienas iš šios programos keliamų uždavinių – paskatinti socialinės rizikos asmenų bei socialinę atskirtį patiriančių asmenų ir jų šeimos narių geresnę integraciją į visuomenę ir darbo rinką. Tam skiriama 1,017 % ES paramos – 238 mln. Lt.
3. BŪSTO PRITAIKYMO ŽMONĖMS SU NEGALIA ANALIZĖ LIETUVOJE
3.1. Fizinės aplinkos pritaikymas

Fizinę aplinką galima suskirstyti į:

· viešąją aplinką (visuomeninio lankymo ir paslaugų objektų infrastruktūra, darbo aplinka, transportas);
· gyvenamąją aplinką (gyvenamieji namai, butai ir jų aplinka).

Viešoji ir būsto aplinka tiesiogiai veikia neįgalaus asmens integracijos lygį bei dalyvavimo visuomeniniame gyvenime galimybes.
Dėl judėjimo sunkumų ir ribotų galimybių pasirūpinti savimi, neįgaliems asmenims yra būtina pritaikyti tokią fizinę aplinką, kuri sudarytų pagrindą jų savarankiškumui.

Lietuvoje yra sukurta teisinė bazė, reglamentuojanti fizinės aplinkos pritaikymą žmonėms su negalia. Tačiau vis tiek stokojama bendros reikalavimų dėl fizinės aplinkos pritaikomumo vykdymo politikos bei kontrolės. Visuomeninis transportas, darbo aplinka, visuomeninio lankymo ir paslaugų objektų infrastruktūra, gyvenamieji namai neatitinka šiuolaikinių reikalavimų, o tai riboja žmonių su negalia dalyvavimą visuomenės gyvenime ir integraciją bei didina jų socialinę atskirtį [27].

Būtina sąlyga gyventi visavertį ir prasmingą gyvenimą, kaip ją apibrėžia JT deklaracija – tai žmogaus apsirūpinimas būtinus poreikius bei galimybes atitinkančia pastoge, būstu. Daugelio pasaulio specialistų, nagrinėjančių neįgaliųjų problemas, beveik vieninga nuomone, neįgalieji neturi sudaryti psichologiškai atskiros visuomenės dalies, grupės, sluoksnio nei teisine, nei ekonomine, nei socialine, nei profesine, nei pagaliau apgyvendinimo mieste prasme. Miestuose turi būti numatomi visi reikiami aplinkos įrangos elementai, skirti poilsiui, sportui, ūkinei ir buitinei veiklai [3].
Negalios pažeisti žmonės, kurių turime ne mažiau nei kituose kaimyniniuose kraštuose, o žinant mūsų sveikatos apsaugos lygį – gal ir daugiau, dėl jiems netinkamos miestų aplinkos buvo absoliučiai izoliuoti nuo visuomenės, neteko galimybės dirbti, dalyvauti viešajame gyvenime, tvarkyti valstybės reikalus [3]. Būtina sąlyga atkurti žmogaus su negalia fizinį, dvasinį ir ekonominį savarankiškumą – fizinės aplinkos pritaikymas [32]. Apskaičiuota, jog specialiai pritaikytos fizinės aplinkos reikia kas trečiam Lietuvos gyventojui: ne tik neįgaliesiems, bet ir pagyvenusiems žmonėms, motinoms su mažais vaikais [2]. 

Vertinant aplinkos pritaikymą žmonėms su negalia, problemas ir rengiant šių darbų programas daug kam susidaro įspūdis, kad aplinkos pritaikymo darbų esmė yra tam tikrų specialių elementų ir detalių poreikis, t.y., kad prie visų pastatų įrengus nuovažas ir praplatinus duris, padidinus sanitarinius mazgus ir įrengus ranktūrius, problema bus išspręsta. Iš tiesų tai yra labai svarbūs, greičiausiai įvykdomi ir geriausiai matomi darbai, tačiau be jų dar yra daugybė veiksnių, lemiančių, kaip žmogus su negalia gali gyventi savo aplinkoje ir kiek tas santykis su aplinka yra jam patogus, humaniškas, yra užblokuotas jau pačioje miestų struktūroje. Pavyzdžiui, neįgaliųjų galimybes dirbti lemia darbo vietų plėtotės ir išdėstymo būdas, jų tinklas, profilis, pasiekiamumas ir kiti veiksniai. Jei darbo vietos sukoncentruotos tik didelėse specialių pramonės zonų įmonėse, tai neįgaliųjų galimybės jas pasiekti yra labai ribotos [3].

Reikalavimai dėl neįgaliesiems fiziškai tinkamos aplinkos visose gyvenimo srityse įgyvendinami atliekant teritorijų planavimą ir statinių projektavimą bei viešosios paskirties pastatų, būsto ir jo aplinkos, viešojo transporto objektų, skirtų keleiviams aptarnauti, ir jų infrastruktūros pritaikymą neįgaliųjų specialiesiems poreikiams [32].

Vadovaujantis Lietuvos Respublikos neįgaliųjų socialinės integracijos įstatymu Aplinkos ministerija yra įpareigota rengti normatyvinius techninius dokumentus susijusius su aplinkos pritaikymu neįgaliųjų specialiesiems poreikiams. Už objektų pritaikymą neįgaliųjų specialiesiems poreikiams atsako savivaldybių institucijos ir viešosios paskirties pastatų, būsto ir jo aplinkos, viešojo transporto objektų, skirtų keleiviams aptarnauti, ir jų infrastruktūros savininkai bei naudotojai.

Žmonių su negalia integracijos į visuomenę lemiančios statybinės ir urbanistinės aplinkos pritaikymo neįgaliesiems darbų sėkmė labai priklauso nuo to, kokį vaidmenį šiame procese suvaidins nevyriausybinės žmonių su negalia organizacijos. Kaip žinome, dažnai tik aktyvūs neįgaliųjų atstovų veiksmai priverčia valdžios struktūras rūpintis įvairiais neįgaliesiems svarbiais klausimais. Kaip žinome, ir aplinkos pritaikymo būtinumą iškėlė ne kas kitas, o patys žmonės su negalia. Šie žmonės parengė būtinus valdžios sprendimų aktus, o juos patvirtinus prasidėjo kai kurie aplinkos pritaikymo darbai [10].
Nevyriausybinių žmonių su negalia organizacijų veikiančių pritaikant aplinką neįgaliesiems sąrašas:

· Lietuvos Invalidų reikalų taryba prie Lietuvos Respublikos Vyriausybės; 

· Lietuvos aklųjų ir silpnaregių sąjunga;
· Lietuvos invalidų draugija; 

· Lietuvos kurčiųjų draugija; 

· Lietuvos sutrikusio intelekto žmonių globos bendrija „Viltis“; 

· Lietuvos žmonių su negalia sąjunga; 

· Lietuvos parolimpinis komitetas;
· Lietuvos žmonių su stuburo pažeidimais asociacija;
· Lietuvos paraplegikų asociacija; 

· Lietuvos sutrikusios psichikos žmonių globos bendrija; 

· Lietuvos cerebrinio paralyžiaus asociacija; 

· Lietuvos diabeto asociacija; 

· Lietuvos sergančiųjų nervų raumenų ligomis asociacija; 

· Lietuvos žemaūgių žmonių asociacija; 

· Lenkų invalidų ir pensininkų Lietuvos draugija; 

· Lietuvos sutrikusio vystymosi žmonių reabilitacijos draugija; 

· Žmonių su negalia viešoji įstaiga „Aplinka visiems“; 

· Valakupių reabilitacijos centras;
· ir kt.

Taikant aplinką neįgaliesiems toliausiai yra pažengusi Lietuvos aklųjų ir silpnaregių sąjunga. Dar anuometinėje Lietuvos aklųjų draugijoje didelis dėmesys buvo skiriamas aplinkos įvairiausiam pritaikymui neregiams bei silpnaregiams. Žmonėms, turintiems regos negalę, labiausiai buvo pritaikyti jų gyvenamieji rajonai. Aplinka yra dvejopa: buitinė, tiksliau, namų, ir erdvinė, t.y. lauko, gatvės, aplinka [9].

Buitinėje aplinkoje nuveikta nemažai. Visų pirma neregių poreikiams pritaikyti įvairiausi buitiniai prietaisai: adatos, termometrai, druskinės, pipirinės, cukrinės bei dozatoriai. Antra, žmonėms su judėjimo negale aktualus buto pritaikymas.

Erdvinis aplinkos pritaikymas – šaligatviai, garsiniai švyturėliai, turėklai – irgi svarbu. Dabar jau nieko nestebina judrių gatvių sankryžose eismą reguliuojantys garsiniai šviesoforai, naujuose prekybos centruose, įstaigose, viešbučiuose, bankuose, ligoninėse daromi nuovažos neįgaliesiems su vežimėliais įvažiuoti bei liftuose užtinkami užrašai brailio raštu. Vilniuje, Skroblų mikrorajone, yra šaligatvis, kur įklotos specialios plytelės, kad neregiai galėtų lengviau orientuotis.

3.1.1. Viešoji aplinka
2005 m. M. Daugėlos ir S. Žukausko atliktame moksliniame tyrime Lietuvos miestų centrų fizinės aplinkos prieinamumas žmonėms, turintiems judėjimo negalią, buvo išnagrinėta 3 didžiųjų Lietuvos miestų (Vilniaus, Kauno ir Šiaulių) fizinės aplinkos pritaikymo padėtis žmonėms su negalia. Jie išskyrė šiuos aplinkos pritaikymo įvertinimo kriterijus [13]:
Aplinkos nepritaikymas:

Nėra pritaikymo. Aplinka neįgaliesiems nepritaikyta ir visiškai nepanaudojama. Šiuo atveju žmonių, turinčių negalę, socialinis dalyvavimas praktiškai neįmanomas arba labai ribotas. Dalį nepritaikytų objektų galima pritaikyti labai paprastai, nes naudotis įėjimu trukdo minimalios kliūtys (pvz., vienas laiptas, aukštas slenkstis ir pan.). Dažniausi požymiai. Įėjimuose į pastatus arba jų viduje kelią neįgaliesiems užkerta laiptai, slenksčiai, pakylos, sukamosios (arba sunkiai varstomos) durys, neįrengtos neįgaliesiems skirtos automobilių stovėjimo vietos, nuvažiavimai nuo šaligatvių, kai kurie objektai įrengti per aukštai.

Pseudo pritaikymas. Aplinka pritaikyta, tačiau ji visiškai nepanaudojama. Įrengta „dėl akių“, formaliai, visiškai nefunkcionali. Dažniausi požymiai. Įvaža per stati, per siaura, be turėklų, tarp įvažos vėžių įrengti statūs laipteliai, kliūnantys už vežimo dugno. Įvaža užstatyta (baldais, reklaminiais stendais, atidarytomis durimis). Patalpos pritaikytos (pvz., tualetas), bet iki jų – laiptai. Įrengtas skambutis pagalbai iškviesti, tačiau paskambinus juo niekas padėti neateina. Planuota įrengti pritaikymą (liftą), tačiau jis neįrengtas (nes statybos metu išvogtos medžiagos).

“Brokuotas” pritaikymas. Aplinka pritaikyta, bet yra tam tikrų trūkumų ar naudojimo sunkumų, tačiau ja galima naudotis.

Problemiškas natūralus tinkamumas. Pritaikymas specialiai nedarytas, tačiau fizine aplinka ir jos objektais galima pasinaudoti, bet su tam tikrais sunkumais.
Aplinkos pritaikymas:
Tinkamas pritaikymas. Aplinka tinkamai pritaikyta neįgaliesiems, tai leidžia jiems savarankiškai ir patogiai (nepatiriant diskomforto) dalyvauti visuomenės gyvenime. Dažniausi požymiai. Šaligatviai: lygūs, įrengti nuolydžiai perėjose, žemais borteliais. Įėjimuose į pastatus: nėra laiptų, nėra slenksčių. Jei yra laiptai – įrengta tinkamo statumo, neslidžios faktūros įvaža, platūs, erdvūs įėjimai, įrengti liftai, keltuvai, ypač malonus dalykas – automatinės durys. Interjeras: gero aukščio stalai, pasiekiami lifto iškvietimo ir kabinos mygtukai, pasiekiami šviesos jungikliai. Tualetuose įrengtos rankenos, turėklai specialiai neįgaliesiems. Tinkamo aukščio bankomatai, taksofonai.

Lietuvos miestų centrų fizinės aplinkos objektus įvertino taip:

	TP – tinkamas pritaikymas,

NT – natūralus tinkamumas, 

PNT – problemiškas natūralus tinkamumas, 

BP – netinkamas (”brokuotas”) pritaikymas,

PSEUDO – pseudopritaikymas, 

NP – nėra pritaikymo.

3.1. pav. Procentinis fizinės aplinkos objektų įvertinimo dažnis [13]


Bei pateikė šias išvadas:

· Apklausoje dalyvavę neįgalieji savo pasakojimuose daugiausiai kalba apie nepritaikytus objektus Lietuvos miestų centruose ir jų sukeliamą įvairaus pobūdžio diskomfortą. Trečioje vietoje neįgalieji dažniausiai pasakoja apie kliūties įveikimo būdus. Apie aplinkos pritaikymą neįgalieji pasakoja beveik tris kartus mažiau nei apie aplinkos nepritaikymą.

· Pagal gautą tikėtiną miesto centrų fizinių aplinkų prieinamumo modelį, nepritaikyta aplinka sąlygoja neįgaliųjų nesavarankiškumą, sukelia diskomfortą, daro neigiamą įtaką neįgaliojo identitetui, riboja teises ir galimybes, komplikuoja socialinį dalyvavimą, taip pat suponuoja siūlymus pritaikyti aplinką ir kliūties įveikimo būdus.

· Pagal gautą tikėtiną miesto centrų fizinių aplinkų prieinamumo modelį, pritaikyta aplinka sukelia teigiamas emocijas, sudaro sąlygas neįgaliųjų savarankiškumui ir visaverčiam socialiniam dalyvavimui, teigiamai veikia neįgaliojo identitetą, taip pat skatina neįgaliųjų pagyrimus ir dėkingumą visuomenei.

· Paslaugų objektams labiau būdingas nepritaikymas ir “brokuotas” pritaikymas, nebūdingas natūralus tinkamumas ir problemiškas natūralus tinkamumas.

· Prekybos objektams būdingiausias yra nepritaikymas, o visai nebūdingas – problemiškas natūralus tinkamumas. 

· Pėsčiųjų zonų kategorijos objektams būdingiausias problemiškas natūralus tinkamumas ir natūralus tinkamumas. Taip pat pėsčiųjų zonose beveik nėra nepritaikymo ir brokuoto pritaikymo.

· Neįgaliųjų socialinis dalyvavimas miestų centruose iš esmės apsiriboja judėjimu pėsčiųjų zonose, miestų centruose neįgaliesiems prieinamiausios yra pėsčiųjų zonos, tačiau pastatai (paslaugų ir prekybos objektai) miestų centruose neįgaliuosius dažniausiai pasitinka nepritaikymu arba netinkamu (“brokuotu”) pritaikymu.

3.1.2. Gyvenamoji aplinka

Žmonių su negalia savarankiškas gyvenimas yra labai specifiškas. Pirma būtina savarankiškumo sąlyga – namų aplinkos pritaikymas. Šis pritaikymas gali būti įvairaus lygio, priklausomai nuo negalios tipo ir sudėtingumo [24]. Šioje aplinkos srityje susidariusi iš ties tragiška padėtis. Esami būstai, kuriuose gyvena žmonės su negalia, yra virtę jiems tikrais kalėjimais, nes negalintis išeiti į lauką žmogus yra prievarta laikomas izoliuotas savo bute. Ilgus metus valdžios institucijos nerodė jokio susidomėjimo šia problema, kol patys neįgalieji nepradėjo reikalauti spręsti šios bėdos. Lietuvos invalidų draugija  (LID) viena pirmųjų organizacijų šalyje ėmėsi pertvarkyti savo (ir ne tik) narių butus ir jų aplinką [3].
Vykdant esamų butų pritaikymo programą, nuo pat pradžių buvo remtasi principu, kad darbai turi kuo labiau atitikti normatyvinius reikalavimus. Dėl to visais atvejais pirmiausia parengiamas pertvarkymo darbų projektas. Jei buto viduje nėra sunku pertvarkyti patalpas taip, kaip reikalauja normos, tai pritaikant įėjimą į pastatą kyla nemažai problemų. Bendrojo naudojimo laiptinės, tambūrai, lauko durys, be to, kad yra apverktinos būklės, yra sunkiai pertvarkomi. Štai nelemti septyni laipteliai iki pirmojo aukšto grindų. Laiptinės ilgis ribotas, todėl nėra kur įrengti reikiamo nuolydžio nuovažos. Išeitis iš šios padėties – atlenkiama nuovada iš dviejų metalinių profiliuočių [3].

Žmonių su negalai socialinė medicininė klasifikacija atliekama pagal fizinio mobilumo lygį, nulemiantį asmens savarankiškumą, apsitarnavimo, darbinės ir kitos socialinės veiklos galimybes. Pagal tai skiriamos trys pagrindinės neįgaliųjų grupės [3]:
· gulintys (imobilūs);
· judantys su vežimėliu;
· judantys su papildomomis atramomis.
Pirmosios grupės žmonės yra visiškai imobilūs, sugeba užsiimti tik lengva veikla (rašymas, skaitymas, mityba). Jie visiškai priklausomi nuo kitų žmonių pagalbos.

Asmenys su galūnių, stuburo sužalojimais, pusiausvyros, ištvermės ar judėjimo sutrikimais, besinaudojantys vežimėliu, priskiriami antrajai grupei. Jie pakankamai mobilūs (vežimėlio greitis pritaikytoje aplinkoje viršija žmogaus ėjimo greitį), tik iš dalies priklausomi nuo kitų asmenų pagalbos. Šių neįgaliųjų darbingumas tinkamoje aplinkoje gali siekti 95–99 % sveikų žmonių sugebėjimų. Kai sužalotos viršutinės galūnės, darbingumas siekia apie 50 %.
Su papildomomis atramos priemonėmis judančių asmenų mobilumas, autonomiškumas ir darbingumas yra daug didesnis.

Kuriant neįgaliajam tinkamą būstą ir jo aplinką, būtina įvertinti socialines medicininės klasifikacijos išvadas. Skirtingo mobilumo, savarankiškumo ir darbingumo asmenų su negalia poreikiai būste yra skirtingi. Galintys apsitarnauti, savarankiškai judėti, užsiimti tam tikra veikla žmonės su negalia yra pakankamai savarankiški. Jiems bute pakaktų įprastų pritaikytų judėti gyvenamųjų patalpų. Tačiau asmenys su ryškiais fiziniais trūkumais, kuriems reikalinga nuolatinė pagalba buityje, tvarkantis ir judant, kuriems dažnai reikia medicinos personalo pagalbos, yra labai priklausomi nuo kitų, o dėl to jų būste reikalingos papildomos tarnybos. Galima teigti, kad skirtingo savarankiškumo asmenims su skirtingais fiziniais trūkumais reikalingi skirtingi būstai. Pagal neįgaliųjų poreikius ir socialines medicinines klasifikacijos grupes skiriami šie būstų tipai [3]:
· gyvenamieji namai su specialiai įrengtais butais;
· gyvenamieji namai su aptarnavimu;
· gyvenamieji kompleksai;
· namai – reabilitacijos centrai.

Ne mažiau svarbu yra įvertini antropometrinius veiksnius, įtakojančius neįgaliojo žmogaus savarankiškumą. Antropometriniai veiksniai – tai visuma kūno dalių ir jų funkcijų parametrų, skiriančių žmogų su fiziniais trūkumais nuo sveiko žmogaus. Šie savitumai kyla dėl kūno dalių, organų ar jų sistemų fiziologinių pakitimų, įgimtų ar atsiradusių dėl ligos, traumos ar kitų priežasčių.
Įvairūs fiziniai sutrikimai keičia kūno ar jo dalių formą, dydį, funkcines savybes bei kūno padėtį. Dažnais atvejais, bet kokia žmogaus su negalia veikla ar judėjimas galimas tik naudojantis vežimėliu. Esant šioje padėtyje kyla daugiausia konfliktų naudojantis aplinkos elementais. Todėl žmogaus su fiziniais trūkumais antropometriniai ypatumai išryškinami palyginant stovinčio, sėdinčio ant kėdės ir sėdinčio vežimėlyje asmens kūno parametrus. Tam įtakos taip pat turi amžiaus ir lyties veiksniai. Rodikliai yra akių aukštis, rankos siekis į viršų, rankos siekis į apačią.

3.2. pav. Vyrų ir moterų antropometrinių savybių palyginimas sėdint vežimėlyje [2]
Realioje situacijoje paprastai kartu pasireiškia keletas su fiziniais trūkumais antropometrines savybes įtakojančių veiksnių – amžius, lytis, papildomos atramos ir judėjimo priemonės. Jų kompleksinis įvertinimas būtinas aplinkos ir atskirų jos elementų  formavimo procese [19].
Analizuojant žmonių su negalia su įvairiomis kompensacinėmis priemonėmis užimamą plotą, pastebima, jog lyginant su stovimu žmogumi daugiausia, apie 8 kartus, padidėja žmogaus su negalia vežimėlyje užimamas plotas. Apie 4 kartus daugiau ploto aplinkoje reikia asmeniui su regos sutrikimais, apie 3 kartus padidėja žmonių su negalia judančių su papildomomis atramomis užimamas plotas.
Asmenys su dviem papildomom atramom užima 2,5 karto, o su viena papildoma atrama  2 karto daugiau  ploto nei sveikas stovintis žmogus.
Žmogus su negalia judėjimo greičio taikymo prasmė išryškėja nustatant atstumus mieste ir pastatuose, kuriuose skirtingų kategorijų žmonės su fizine negalia gali įveikti per tam tikrą laiką. Greičiausiai judėti gali žmogus sėdintis vežimėlyje, lėčiau juda senyvo amžiaus žmonės, o lėčiausiai – su 2 atramomis. 

3.3. pav. Žmogaus su fizine negalia su įvairiomis kompensacinėmis priemonėmis užimamo ploto palyginimas su sveiku žmogumi [2]
Būsto ir jo aplinkos pritaikymas yra neįgaliųjų specialusis poreikis. Tai padeda išspręsti buities ir asmenines problemas, sudaro sąlygas laisviau judėti, aktyviai dalyvauti ugdymo, profesijos įgijimo procese, darbo rinkoje ne tik neįgaliesiems, bet ir jų globėjams [24].

3.2. Esama būstų pritaikymo situacija

Nepritaikytas būstas ir jo aplinka daug metų buvo viena iš opiausių problemų, kurias kėlė neįgalieji ir neįgaliųjų asociacijos, atstovaujančios neįgaliesiems. 1998 m. Lietuvos invalidų reikalų taryba prie Lietuvos Respublikos Vyriausybės buvo priėmusi sprendimą finansuoti būsto ir jo aplinkos pritaikymo priemones, kurių vykdytojai buvo neįgaliųjų asociacijos (Lietuvos invalidų draugija ir Lietuvos žmonių su negalia aplinkos pritaikymo asociacija) ir pagrindinės neįgaliųjų asociacijų socialinės partnerės – savivaldybės arba jų įgaliotos institucijos [24].
Sveikos gyvensenos sąlygų sudarymas ir gyvenimo kokybės gerinimas uždarose patalpose užsienio ir Lietuvos gyventojams turi ypatingą rekšmę. Pažeidžiamiausios visuomenės grupės daugiau kaip 90 % laiko praleidžia uždaroje aplinkoje. Daugiau kaip 40 % žmonių, būdami uždarose patalpose skundžiasi dėl sveikatos ir nepatogumo [16]. Gyvenimo kokybės užtikrinimas patalpose padidintų darbo našumą, sumažintų sergamumą ir sveikatai skiriamas išlaidas [1].
Situacija iki 2006 m. Neįgaliųjų asociacijų būsto ir jo aplinkos pritaikymo programas 1998–2005 m. finansavo iš Lietuvos Respublikos valstybės biudžeto lėšų Lietuvos invalidų reikalų taryba prie Lietuvos Respublikos Vyriausybės, kuri buvo patvirtinusi reikalavimus būstui pritaikyti (juose nustatyti prioritetai, finansavimo principai, pagrindiniai būsto ir jo aplinkos pritaikymo darbai, atsiskaitymo ir kontrolės tvarka), taip pat buvo nustačiusi reikalavimą pritraukti papildomų 50 % lėšų iš savivaldybių ir kitų finansavimo šaltinių (fondų, rėmėjų ir panašiai) būstui pritaikyti [24].

Būsto pritaikymo priemonių ir paslaugų samprata pateikta pagrindiniuose socialinių paslaugų teikimą bei neįgaliųjų integraciją reglamentuojančiuose teisiniuose aktuose. Tuomet teisinių aktų analizė rodė, kad šios paslaugos samprata, vieta socialinių paslaugų struktūroje bei teikimo tvarka nebuvo nusistovėjusi turėjo būti tikslinama [18].

3.1. lentelė. Būsto pritaikymas neįgaliesiems [33]
	
	2000
	2001
	2002
	2003
	2004
	2005
	2006
	2007

	Asmenys, kuriems reikia pritaikyti būstą
	1 648
	1 711
	1 728
	1 595
	1 264
	1 310
	1 465
	540

	Būstų skaičius pritaikytas neįgaliesiems
	213
	242
	271
	290
	249
	262
	345
	270

	Palyginti su bendru asmenų, kuriems reikia pritaikyti būstą, skaičiumi, (%)
	12,9
	14,1
	15,7
	18,2
	19,7
	20,0
	23,5
	50,0

3.4. pav.  Būsto pritaikymas neįgaliesiems [33]
Pritaikant būstą ir jo aplinką neįgaliesiems, iškildavo nemažai sunkumų, iš jų minėtini šie [24]:
· per maža būsto ir jo aplinkos pritaikymo neįgaliesiems poreikio tenkinimo apimtis ir netolygus savivaldybių indėlis; 

· nepatenkinama būsto ir jo aplinkos kokybė ir būsto pritaikymo vykdymo regioninė apimtis; 

· nebuvo bendros būsto ir jo aplinkos pritaikymo neįgaliesiems organizavimo ir teikimo sistemos. Įvairiose savivaldybėse skirtinga būsto ir jo aplinkos pritaikymo poreikio vertinimo metodika ir nustatymo tvarka, būsto ir jo aplinkos pritaikymo organizavimas, kontrolės mechanizmai; 

· netiksli būsto pritaikymo poreikio statistika ir poreikio tenkinimo apskaita. Nėra tikslios statistikos, atspindinčios realų būsto ir jo aplinkos pritaikymo neįgaliesiems poreikį ir šio poreikio tenkinimą. 

Be to, LIRT ekspertų nuomone, galėjo būti atvejų, kuomet buvo piktnaudžiaujama būsto pritaikymo programomis, kai atliekamų darbų struktūroje dominavo būsto atnaujinimo, o ne būsto pritaikymo darbai. Pvz. diskusijų keldavo svirtinių kranų įrengimas, ataskaitose pateiktų brangių projektų (18–20 tūkst.) įvardijimas kaip ,,vonios, tualeto pritaikymas“, nenurodant konkrečių darbų ir priemonių [18].

Šiuo metu vyraujanti ES socialinė politika akcentuoja universalaus principo įgyvendinimo aplinkos pritaikyme principus (aplinka pritaikyta visų amžiaus grupių ir poreikių žmonėms). Taigi, sprendžiant būsto pritaikymo negaliai problemas, būtina derinti trumpalaikius (konkrečių problemų sprendimą įvairiomis programomis, iniciatyvomis) ir ilgalaikius (visos aplinkos humanizavimo) tikslus.
2006m. Socialinės paslaugos ir darbo ministerija parengė, o Lietuvos Respublikos Vyriausybė patvirtino Būsto pritaikymo Žmonėms su negalia 2007–2011 metų programą, kuri skirta neįgaliesiems, kurie turi judėjimo ir apsitarnavimo buityje sutrikimų ir kuriems nustatytas būsto pritaikymo poreikis.
Ši Programa pradedama įgyvendinti 2007 m. o baigiama 2011 m. Šios Programos atsakingieji vykdytojai:

· Socialinės apsaugos ir darbo ministerija (atsakinga už būsto pritaikymo teisinės bazės kūrimą);

· Aplinkos ministerija (atsakinga už būsto pritaikymo neįgaliųjų specialiesiems poreikiams statybos normatyvinių techninių dokumentų parengimą);

· Neįgaliųjų reikalų departamentas prie Socialinės apsaugos ir darbo ministerijos (atsakingas už būsto pritaikymo programos priemonių finansavimą ir kontrolę);

· savivaldybės (atsakingos už būstų pritaikymo organizavimą neįgaliųjų specialiesiems poreikiams);

· neįgaliųjų asociacijos (atsakingos už būsto pritaikymo priežiūrą).

Šios Programos tikslas – siekti neįgaliųjų savarankiškumo ir socialinės integracijos tenkinant neįgaliųjų specialiuosius poreikius ir pritaikant neįgaliesiems būstą ir jo aplinką.
Tikslui pasiekti numatomi šie uždaviniai:

· parengti teisės aktų projektus, reglamentuojančius būsto ir jo aplinkos pritaikymo neįgaliesiems klausimus;

· pritaikyti neįgaliesiems būstus ir gyvenamąją aplinką, tobulinti būsto pritaikymą įgyvendinančių ir prižiūrinčių specialistų kvalifikaciją būsto ir jo aplinkos pritaikymo srityje;

· užtikrinti poreikio būstui ir jo aplinkai pritaikyti neįgaliesiems nustatymo tikslumą ir jo poreikio tenkinimo apskaitą;

· užtikrinti būsto pritaikymo priemonių įgyvendinimo priežiūrą, kontrolę ir skaidrumą, įtraukti į šią veiklą neįgaliųjų asociacijas.

Šios Programos įgyvendinimo veiksmingumas vertinamas pagal:
1. kiekybės kriterijus:

· kiek pritaikyta būstų neįgaliesiems;

· kiek pritaikyta būstų neįgaliesiems savivaldybėse;

· kiek procentų tenkinamas būsto pritaikymo neįgaliesiems poreikis;

· kiek procentų padidėja būsto pritaikymo prieinamumas neįgaliesiems;

· kiek laiko reikia laukti būsto pritaikymo neįgaliesiems.
2. kokybės kriterijus:

· ar tinkamai parengtos poreikio būstui pritaikyti neįgaliesiems vertinimo metodikos;

· ar tikslingai sudarytos neįgaliųjų eilės būstui pritaikyti;

· ar būsto pritaikymo darbai atliekami pagal statybos techninių reglamentų reikalavimus ir kokybiškai;

· ar tikslingai ir tinkamai  naudojamos būstui pritaikyti skirtos lėšos;

· ar neįgaliųjų asociacijų dalyvavimas komisijų darbe didina būsto pritaikymo tikslingumą ir atliktų darbų kokybę;

· ar tikslūs poreikio būstui pritaikyti statistikos duomenys padeda planingai plėtoti būsto pritaikymą visoje šalyje;

· ar gerėja būsto pritaikymo kokybė; 

· ar veiksmingas būsto pritaikymo plėtojimas sprendžiant neįgaliųjų socialinės integracijos problemas.

Numatomi tokie šios Programos įgyvendinimo rezultatai (žr. B priedą):
· bus tenkinamas būsto pritaikymo neįgaliesiems poreikis 50 % per metus;
· bus įdiegta bendra kompiuterinė būsto pritaikymo apskaitos sistema;
· pagerės neįgaliųjų gyvenimo sąlygos – daugiau būstų bus pritaikyta pagal jų specialiuosius poreikius;
· glaudžiau bendradarbiaus savivaldybės ir neįgaliųjų asociacijos.

Planuojama, kad šios programos įgyvendinimui iš valstybės biudžeto reiks: 2007 m. – 3000 tūkst. Lt., 2008 – 4330 tūkst. Lt., 2009 m. – 4875 tūkst. Lt., 2010 m. – 5400 tūkst. Lt., 2011 m. – 5955 tūkst. Lt [8].

Pritaikant būstą ar gyvenamąją aplinką neįgaliesiems siekiama tikslingai tenkinti neįgaliųjų specialiuosius poreikius buityje, asmeniniame gyvenime bei padėti jiems gyventi savarankiškai savo namuose bei saugioje aplinkoje. Būstas pritaikomas neįgaliesiems, turintiems judėjimo ir apsitarnavimo funkcijų sutrikimų [5] . Būstas pritaikomas asmeniui, kuriam pagal jo negalios priežastis ir būklę yra nustatyti [18]:

· labai ryškūs judėjimo ir apsitarnavimo funkcijų sutrikimai;

· ryškūs judėjimo ir apsitarnavimo funkcijų sutrikimai;

· vidutiniai judėjimo ir apsitarnavimo funkcijų sutrikimai.

Negalios priežastis ir būkles, kurioms esant nustatomas būsto pritaikymo poreikis, nustato šeimos gydytojas, vadovaudamasis Negalios priežasčių ir būklių sąrašu, patvirtintu socialinės apsaugos ir darbo ministro ir sveikatos apsaugos ministro įsakymu [5].

Būsto ir gyvenamosios aplinkos pritaikymas apima neįgaliojo gyvenamojo būsto ir gyvenamosios aplinkos minimalų pertvarkymą, smulkius remonto darbus, užtikrinančius neįgaliajam savarankišką ir saugų judėjimą patalpose bei patenkant į būstą. Gyvenamoji aplinka neįgaliajam pritaikoma (jeigu nėra lifto) ne aukščiau antrojo aukšto. Gyvenantiems aukščiau antrojo aukšto, rekomenduojama pakeisti butą.

3.2. lentelė. Būsto ir gyvenamosios aplinkos pritaikymo prioritetai [25]
	Būstas ir gyvenamoji aplinka pritaikomi
	Pagal judėjimo ir apsitarnavimo funkcijų sutrikimą

	Neįgaliems vaikams ir jaunuoliams nuo 7 iki 24 metų
	Labai ryškūs sutrikimai (teraplegija, paraplegija, sunki cerebrinio paralyžiaus forma, judama vežimėlio pagalba ir kiti sunkūs susirgimai)

	Jauniems besimokantiems asmenims, turintiems I grupės invalidumą arba sunkų neįgalumo lygį, arba kuriems nustatytas 0–40 % darbingumo lygis.
	Labai ryškūs sutrikimai (teraplegija, paraplegija, sunki cerebrinio paralyžiaus forma, judama vežimėlio pagalba ir kiti sunkūs susirgimai)

	Dirbantiems asmenims, turintiems I grupės invalidumą arba sunkų neįgalumo lygį, arba kuriems nustatytas 30–40 % darbingumo lygis.
	Labai ryškūs sutrikimai (teraplegija, paraplegija, sunki cerebrinio paralyžiaus forma, judama vežimėlio pagalba ir kiti sunkūs susirgimai)

	Asmenims, kuriems nustatyta visiška negalia arba specialus nuolatinės slaugos poreikis
	Labai ryškūs sutrikimai (teraplegija, paraplegija, sunki cerebrinio paralyžiaus forma, judama vežimėlio pagalba ir pan.)

	Kitiems dirbantiems neįgaliems asmenims
	Labai ryškūs sutrikimai (teraplegija, paraplegija, sunki cerebrinio paralyžiaus forma, judama vežimėlio pagalba ir pan.)

	Asmenims pagal komisijos sudarytos eilės numerį
	Ryškūs sutrikimai (cerebrinis paralyžius, vaikštoma su ramentais ir pan.)

	Asmenims pagal komisijos sudarytos eilės numerį
	Nežymūs sutrikimai ir kiti susirgimai, apsunkinantys judėjimą ir apsitarnavimą


Programai įgyvendinti skirtos lėšos pervedamos pagal savivaldybių administracijų pateiktas paraiškas ir sudarius Būsto pritaikymo žmonėms su negalia finansavimo sutartis. Vadovaujantis Socialinės apsaugos ir darbo ministro 2007 m. balandžio 19 d. įsakymu Nr. A1–111 patvirtintu Būsto pritaikymo žmonėms su negalia finansavimo tvarkos aprašu (Žin., 2007, Nr. 47–1822), išlaidos būstui pritaikyti dengiamos iš valstybės ir savivaldybės biudžetų dalimis: asmenims, turintiems labai ryškių ir ryškių judėjimo bei apsitarnavimo funkcijų sutrikimų – 80 % iš valstybės biudžeto lėšų ir 20 % iš savivaldybės biudžeto lėšų; asmenims, turintiems vidutinių judėjimo bei apsitarnavimo funkcijų sutrikimų – 50 % iš valstybės biudžeto lėšų ir 50 % iš savivaldybės biudžeto lėšų. Liftų ar keltuvų eksploatavimo išlaidos dengiamos tokiomis dalimis: 80 % iš valstybės biudžeto lėšų ir 20 % iš savivaldybės biudžeto lėšų [5].

3.3. Pagrindiniai būsto pritaikymo darbai

Būsto pritaikymo poreikio vertinimas apima tokias sritis [5]:

3.3. lentelė. Pagrindiniai būsto pritaikymo darbai
	Pritaikoma
	Atliekami darbai, įrenginiai ir prekės

	Įėjimas į būstą


	1. išorės laiptų pritaikymas, turėklų, įvairių atramų, laikiklių pastatymas;

2. įvairaus tipo nuovažų, vežimėlio traukimo mechanizmų įrengimas;

3. įvairaus tipo keltuvų (vertikalių, nuožulnių) įrengimas (keltuvo aukštis ne daugiau kaip 4 m);

4. individualių įėjimų įrengimas vietoj balkono durų arba, kai jų nėra, – vietoj (arba šalia) lango;

5. vežimėlio apsisukimo ir (arba) saugojimo aikštelės įrengimas;

6. privažiavimo iki nuovažų takelių, keltuvų vietų įrengimas;

	Sanmazgų ir gyvenamųjų patalpų pritaikymas būstuose


	1. sanitarinių įrenginių (klozeto, praustuvo, dušo) perstatymas, pritaikymas, svirtinių kranų pastatymas, pagalbinės sienos tarp tualeto ir vonios patalpų išardymas, pertvarų jungimas, dėl būsto pritaikymo atsiradę būtini smulkūs remonto darbai;

2. suolelio vonios kambaryje (persėsti į vonią) pastatymas;

3. elektrinio vandens šildytuvo (ne daugiau kaip 30 l, jeigu nėra šilto vandens) pastatymas;

4. įvairių buities įrenginių (skalbimo mašinos, džiovyklos, viryklės) pastatymas ir prijungimas (išskyrus pirkimą);

5. baldų pritaikymas ir pastatymas (išskyrus pirkimą);

6. slenksčių pažeminimas, išardymas, slenksčio nuolydžio įrengimas;

7. balkono grindų pakėlimas iki slenksčio lygio;

8. durų praplatinimas ir įrengimas, papildomos durų angos įrengimas;

9. koridoriaus praplatinimas (nekeičiant viso buto plano struktūros, pvz., išimant sienines spintas);

10. turėklų, įvairių atramų, laikiklių pastatymas, keltuvų įrengimas;

11. elektros, telefono jungiklių bei šakutės lizdų, vandentiekio čiaupų nuleidimas iki pasiekiamo lygio, papildomo šakutės lizdo pastatymas pasiekiamame lygyje.


Pagal STR 2.03.01:2001 Statiniai ir teritorijos. Žmonių su negalia reikalavimai, numatyta, jog naujai projektuojamuose daugiabučiuose gyvenamuosiuose pastatuose turi būti įrengta 5 % butų, pritaikytų žmonėms su fizine negalia. Tačiau daugiausia tenka pritaikyti butus, esančius senos statybos namuose. Čia ir susiduriama su didžiausiomis problemomis, nes prieigos prie namų, įėjimai, laiptinės, durys bei liftai nėra tinkami žmogui su negalia laisvai ir savarankiškai judėti. Visus šiuos elementus reikia pertvarkyti ir pritaikyti taip, kad būtų užtikrintos visos sąlygos žmogui turinčiam negalią laisvai patekti į butą ar išeiti iš jo, bei laisvai naudotis visomis bute esančiomis patalpomis.

Atsižvelgiant į tai, kokią fizinę negalią turi žmogus, butai pritaikomi pagal skirtingus principus. Pavyzdžiui, žmonėms su regos sutrikimais butai turi būti pritaikome ne aukščiau ketvirto aukšto, nes aukštai lipant laiptais, žmogui yra sunku susigaudyti kuriame aukšte jis yra. Žmonėms turintiems šia negalią taip pat svarbu, kad jų butuose būtų užtikrintos geros apšvietimo sąlygos. Todėl nepatartina būtų įrenginėti šiaurinėje pastato dalyje, kur nėra tinkamos natūralaus apšviestumo sąlygos. Taip pat svarbu, kad butuose būtų įrengta ryšio tarp lauko ir buto durų sistema bei automatinė durų atidarymo sistema.

Butai pritaikyti žmonėms su klausos sutrikimais, neturėtų būti planuojami pirmame ir paskutiniuose aukštuose, be to, būtina įrengti durų skambutį su šviesos signalu.

Daugiausia problemų kyla, pritaikant butus žmonėms turintiems judėjimo negalią. Nes norint jiems suteikti galimybę jaustis laisviems ir nepriklausomiems, būtina iš jų aplinkos pašalinti kiekvieną net menkiausią kliūtį, trukdančią laisvai judėti vežimėliu. Net ir vienintelis laiptelis žmogui, sėdinčiam vežimėlyje, virsta didžiausia kliūtimi. Tokių žmonių butai turi būti pakankamai erdvūs. Kiekvienoje pritaikyto buto patalpoje turi būti laisvas plotas ne mažesnis kaip 1 500 mm x 1 500 mm tam, kad žmogus sėdintis vežimėlyje galėtų laisvai manevruoti. Taip pat svarbu numatyti laisvą plotą  (ne mažesnį kaip 1 200 mm x 900 mm) skirtą laikyti vežimėliui ir į jį persėsti. Tarpai tarp sienų ir baldų bei kitų įrenginių irgi privalo būti pakankamai platūs, kad žmogus galėtų laisvai judėti buto erdvėje. Lietuvoje šis atstumas numatytas ne svaresnis kaip 900 mm.

Bute žmonėms su negalia turi būti pritaikytos visos gyvenamosios ir pagalbinės patalpos (kambariai, virtuvės, sandėliukai, balkonai, terasos ir kt.), taip pat žmogui reikalingi buto įrenginiai bei baldai. Visuose pritaikytuose butuose turi būti įrengti telefonai. Rekomenduojama naudoti telefonus, turinčius mygtukinius numerių rinkiklius.
3.3.1. Įėjimų pritaikymas
Pagrindiniai įėjimo į daugiabučius gyvenamuosius namus elementai yra laiptai, turėklai, nuovažos, durys ir liftai. Visi šie elementai turi būti tinkamai pritaikyti, kad jais laisvai galėtų naudotis žmonės su fiziniais trūkumais ( žr. E priedą):
Laiptai. Lipimas laiptais yra vienas pagrindinių būdų žmogui judėti pastate, norint patekti iš vieno aukšto į kitą. Suprantama, kad neįgalieji asmenys taip pat naudosis laiptais norėdami pakilti ar nusileisti, todėl būtina laiptus pritaikyti neįgaliųjų poreikiams [7,19]. Pritaikytų laiptų pakopos turi atitikti Lietuvos standartus ir turi būti tinkamų matmenų. Skiriami vidaus ir lauko laiptai. Viduje esančių laiptų pakopos aukštis gali svyruoti nuo 75 mm iki 150 mm, optimalus plotis yra ne mažesnis kaip 300 mm, tačiau svarbu, jog visos to paties laiptatakio pakopos būtų to paties aukščio ir vienodo pločio, kad žmogui turinčiam regėjimo negalią, nekiltų sunkumų ir nepatogumų jais lipant. Lauko laiptų pakopos turi būti ne aukštesnės kaip 120 mm ir ne siauresnės kaip 400 mm, o jeigu jie yra nedengti, tai svarbu, kad jie būtų įrengti taip, kad ant jų nesikauptų vanduo ir nesusidarytų ledas. Pakopų briaunos gali būti suapvalintos ne didesniu kaip 15 mm spinduliu, o kiekvienos jų briauna nuo pagrindo gali išsikišti į priekį ne daugiau nei per 30 mm. Geriau kai laiptinėse laiptų pakopos yra uždaros, nes esant atviroms, yra didelė tikimybė, kad lipantis neįgalusis gali užkliūti ir susižeisti. Žmonėms su negalia pritaikytų laiptinių laiptatakiai turi būti tiesūs, nestatūs, patartina vengti sraigtinių ar suktų laiptų, nes jų pakopų plotis yra skirtingas. Žmonėms, besinaudojantiems ramentais, saugiau naudotis nestačiais laiptais negu nuovaža. 

3.5. pav. Laiptų pakopos [2]
Turėklai. Išilgai kiekvieno laiptatakio ar grupės pakopų, jei jų yra daugiau nei trys, būtina įrengti turėklus. Jie tvirtinami iš vidinės laiptų ar nuovažos pusės. Turėklai turi būti įrengti dvigubi, kad jais laisvai galėtų naudotis tiek suaugę, tiek vaikai. Viršutinis turėklų rėmas tvirtinamas 900–950 mm aukštyje, o apatinis – 650–750 mm aukštyje nuo laiptų pakopų ar nuovažos juostos plokštumos. Turėklai turi būti ištisiniai per visą laiptų ar nuovažos ilgį, priešingu atveju, būtina 300 mm pratęsti juos į viršutinę ir 300 mm į apatinę laiptų ar nuovažos aikštelę. Tinkamai įrengti turėklai turi būti lygiagretūs su laiptų ar nuovažos pakilimo plokštuma, o pratęstos jų dalys – lygiagrečios su aikštelės paviršiumi. Aklinų apsauginių turėklų reikalaujama tose nuovadų dalyse, kurios yra pakilusios virš aplinkinių plokštumų ar šliejasi prie įstiklintų paviršių lauko ar vidaus sienose.
Turėklų paviršius turi būti lygus, ištisinis ir be atsikišimų. Jų stveriamoji konstrukcija turi būti patogi suimti ranka. Tam būtina naudoti 30–50 mm skersmens elipsės ar ovalo formos skerspjūvio turėklus arba ne platesnius kaip 40 mm stačiakampio formos skerspjūvio turėklus. Jų galai turi būti suapvalinti ar užlenkti į sienos, atramos ar grindų pusę. Rekomenduojama naudoti medinius, plastikinius ar kitokios malonios liesti medžiagos turėklus.

3.6. pav. Turėklai pritaikyti žmonėms su negalia [2]
Nuovažos. Šis pastato elementas yra skirtas vežimėlyje sėdintiems neįgaliems asmenims kilti ar leistis žemyn, norint patekti į skirtingus aukščio lygius [6,19]. Šalia įrengtų laiptų, turėtų būti įrengti ir nuovažos, skirtos žmonėms sėdintiems vežimėlyje pakilti ir nusileisti. Nuovažos plotis, atsižvelgiant į vežimėlio gabaritus, turi būti ne siauresnis kaip 1 200 mm. Šis atstumas matuojamas tarp turėklų ir apsauginių bortelių. Kaip ant laiptų taip pat ir ant nuovažų iš abiejų pusių turi būti įrengti turėklai. Svarbu, kad iš abiejų pusių būtų įrengti 50 mm borteliai, kad žmogus sėdintis vežimėlyje kildamas ar leisdamasis, netyčia neišsuktų iš kelio ir nenukristų.

Žmogui su fiziniais trūkumais pritaikytos nuovažos išilginis nuolydis turi būti ne didesnis kaip 1:12 (8,3 %), o vienos ištisinės juostos ilgis ne didesnis kaip 9 000 mm. Taigi optimalus pakilimo aukštis yra 750 mm. Skersinis nuolydis įrengiant nuovažas yra neleidžiamas. Tačiau dažnai pasitaiko, kad pirmo aukšto grindų lygis yra kur kas aukščiau nei 750 mm, tuomet tenka įrenginėti kelių lygių, besikeičiančios krypties nuovažas su poilsio aikštelėmis jos pradžioje ir pabaigoje, kurios minimalus dydis yra 1 500 mm x 1 500 mm. O jei nuovažos juosta krypties nekeičia, tuomet poilsio aikšteles būtina įrengti ne rečiau kaip kas 9 000 mm nuovažos juostos ilgio ir ne rečiau kaip kas 750 mm pakilimo aukščio, kad vežimėlyje sėdintis žmogus ant jų užvažiavęs galėtų pailsėti.

Reikalaujama, kad nuovažos ir poilsio aikštelių paviršius būtų įrengtas iš kietos, šiurkščios ir neslidžios medžiagos, o kiekvienos juostos viršuje ir apačioje rekomenduojama įrengti įspėjamąjį paviršių, kurio plotis turi būti ne mažesnis nei 600 mm.

3.4. lentelė. Įvairių šalių normatyvuose nustatyti nuovažų parametrai [35]
	Šalis
	Plotis, (cm)
	Nuolydis,

(%)
	Ilgis,

(cm)
	Aukštis, (cm)

	Vokietija
	120
	6,0
	600
	150

	Danija
	150
	8,5
	1000
	150

	Belgija
	95
	7,0
	500
	-

	Suomija
	125
	8,0
	1500
	180

	Olandija
	180
	8,33
	900
	-

	Šveicarija
	-
	6,0
	400
	-

	Australija
	107
	8,33
	912
	122

	JAV
	122
	8,33
	912
	152

	Austrija
	90
	6,0
	1500
	120

	Estija
	90
	6,0
	-
	140

	Rusija
	100
	5-8
	-
	150

	ISO standartas
	90
	5-8,3
	600
	150

	Lietuva
	120
	8,33
	900
	150


Įrengiamos nuovažos plotį (3.4 lentelė) lemia vežimėlio gabaritai, vienuose šalių normatyvuose pateiktas minimalus reikalingas plotis vežimėliui tilpti, kitose – padidintas. Leistinas išilginis nuolydis įvairus, Lietuvoje optimali reikšmė yra 8,33 % Žmonių su negalia fizines galias įvertina nuovažos maksimalus ilgis. Jis kinta nuo 1 500 iki 600 cm. Optimali šio parametro reikšmė Lietuvoje nustatyta 900 cm. Poilsio aikštelės ilgį daugumos šalių normos nustato 150 cm.

3.7. pav. Nuovaža [2]
Tais atvejais, kai fiziškai neįmanoma įrengti nuovažų šalia laiptų, pavyzdžiui bendro naudojimo laiptinėse norint pasiekti pirmo aukšto grindis, kuomet įrengti nuovažą neužtenka laiptinės ilgio ir pločio, siūloma naudoti nestacionarias nuovažas arba specialius metalinius bėgius, tačiau žmogui su negalia užvažiuoti jais arba nusileisti turi padėti kitas asmuo.

[image: image13.jpg]



3.8. pav. Laiptų pritaikymas, kuomet neįmanoma įrengti nuovažų [2]
Durys. Įėjimas į pastatą turi būti įrengtas taip, kad žmogui su negalia nebūtų kliūčių patekti į pastato vidų. Pirmiausia, pritaikytas įėjimas į pastatą turi būti apsaugotas nuo kritulių, kad žiemos metu nesusidarytų ledas. Prieš lauko duris būtina įrengti aikštelę, ne mažesnę kaip 1500 x 1500 mm tam, kad žmogus sėdintis vežimėlyje, galėtų laisvai prie jų privažiuoti ir saugiai jas atsidaryti. Rekomenduojama įėjimo duris įrengti varstomas arba slankiojančias. Pritaikytose lauko duryse reikia įrengti langelį, kad nesusidurtų priešais ateinantys žmonės.
Atidarytų durų angos plotis, matuojant tarp varčios ir staktos vidaus, turi būti ne mažesnis kaip 850 mm. Jei lauko duryse įrengiamas langelis, jis turi būti įstiklintas smūgiams atspariu stiklu, o langelio apačia turi būti ne aukščiau kaip 900 mm nuo grindų paviršiaus.

Slenksčiai ties lauko durimis turi būti įrengiami ne aukštesni kaip 20 mm. Slenksčius rekomenduojama daryti su 1:2 nuolydžio šonais iš abiejų pusių, kad vežimėlių judantys žmonės lengvai jį pervažiuotų. Visos kitos durys pastato viduje turi būti be slenksčių, kurie yra kliūtis sėdinčiam vežimėlyje žmogui.

Rankenas, grandinėles, užraktus ir pan. elementus būtina įtaisyti ne aukščiau kaip 1200 mm nuo grindų paviršiaus. Pritaikytos durų rankenos, skląsčiai, užraktai ir kiti durų darinėjimo įtaisai bei įrenginiai turi būti tokios formos, kad juos būtų lengva suimti ir paveikti ranka nenaudojant nykščio. Tinkamiausios yra svirtinės rankenos. Negalima naudoti rutulinių rankenų, kurios yra nepatogios suimti paralyžiaus paveiktam žmogui. Durų užrakinimo mechanizmai turėtų veikti lėtai ir lengvai, kad durys užsidarytų ne greičiau kaip per 3 s, o joms atidaryti pakaktų 70 N jėgos.
3.5. lentelė. Įvairių šalių normatyvuose nustatytas durų plotis [35]
	Šalis
	Plotis,(cm)

	Vokietija
	85

	Danija
	90

	Belgija
	88

	Suomija
	90

	Olandija
	90

	Šveicarija
	90

	Australija
	82

	JAV
	91

	Austrija
	85

	Estija
	85

	Rusija
	90

	ISO standartas
	85

	Lietuva
	90


Vežimėlio gabaritai taip pat normuoja mažiausią durų plotį. Tirtuose normatyvuose mažiausias plotis nustatomas 85–90 cm. Kai kurios normos atskirai riboja durų varčios plotį (90 cm) ir durų angos plotį atidarius jas 90o kampu.
Liftai ir keltuvai. Tai yra brangiausiai kainuojantis įrenginys, žmogaus su negalia buto pritaikymui, todėl įrengiamas tik tais atvejais, kai neįmanoma įrengti nuovažų iš lauko pusės. Pagal Lietuvoje galiojančia normas, žmogui, turinčiam negalią, pritaikyto lifto kabina turi būti ne siauresnė kaip 1 100 mm ir ne mažesnio kaip 1 400 mm gylio. Lifto durų anga turi būti ne siauresnė kaip 850 mm.

Priešais liftą turi būti palikta ne mažesnė kaip 1 500 x 1 500 mm laisva aikštelė, neskaitant tako pločio. Jei liftas yra tiesiai prieš laiptus, atstumas nuo lifto durų angos iki artimiausios laiptų pakopos briaunos turi būti ne mažesnis kaip 2 400 mm. Aukščio skirtumas tarp sustojusio lifto kabinos grindų ir priešais liftą esančios aikštelės grindų turi būti ne didesnis kaip 20 mm. Lifto iškvietimo ir valdymo mygtukai turi būti sumontuoti 900–1 200 mm aukštyje nuo grindų. Mažiausias mygtuko skersmuo – 18 mm, mažiausias atstumas tarp mygtukų – 15 mm. Lifto valdymo bloke mygtukai turi būti išsikišę iš plokštumos ne mažiau kaip 12 mm, o į kairę nuo mygtukų turi būti išdėstyti aukštus žymintys skaitmenys. Papildomai gali būti įrengiami simboliai Brailio raštu. Rekomenduojama rengti liftus su turėklais ant trijų sienų. Be to, kabinose turi būti įrengiama pavojaus signalizacija, pasikalbėjimo su valdymo postu įrenginys. Lifto grindų danga turi atitikti keliamus reikalavimus. Ji turi būti neslidi, šiurkštaus paviršiaus bei atspari drėgmei bei ugniai.

3.9. pav. Lifto parametrai [2]
Įvairių keltuvų ir liftų pavyzdžiai bei jų techniniai duomenys pateikti E priede.
Reljefinės plytelės. Ne mažiau svarbu pritaikyti įėjimus žmonėms turintiems regėjimo sutrikimų. Pritaikytų įėjimų į pastatą ir takų paviršiai turi būti lygūs, kieti, pakankamai šiurkštūs, kad žmonės nepaslystų. Ant takų negali būti išsikišusių objektų, galinčių tapti kliūtimis. O jei tokių kliūčių yra (stulpai, medžiai, atramos) jos privalo būti pažymėtos įrengiant įspėjamuosius paviršius bei 1 500–1 700 mm aukštyje įrengiant ryškios spalvos juostą. Specialiai žmonėms su regėjimo negalia rekomenduojami įspėjamieji paviršiai iš specialių reljefinių plytelių, kurių formos būna dviejų tipų:
· lygiagrečių juostelių, skirtų judėjimo krypčiai ar krypties pasikeitimui pažymėti;

· apvalių kauburėlių, skirtų įspėti apie priekyje esančius aukščio pasikeitimus.

3.10. pav. Reljefinės plytelės [2]
Takai privalo būti gerai apšviesti.
3.3.2. Gyvenamoji erdvė

Virtuvė. Žmonių su negalia butuose virtuvės patalpa turi būti ne mažesnė kaip 9 m2. Virtuvės, valgomuosiuose ir kituose kambariuose stalai bei kiti darbo paviršiai turi būti įrengti, taip kad žmogui turinčiam fizinę negalią skirtos sėdimosios vietos būtų ne siauresnės nei 900 mm. Stalų paviršius turi būti ne žemiau kaip 650 mm ir ne aukščiau kaip 850 mm. Po stalais turi būti palikta ne mažesnio kaip 700 mm aukščio, ne mažesnio kaip 750 mm pločio ir ne mažesnio kaip  500 mm gylio erdvė žmogui patogiai sėdėti.

Po baldais ir kitais įrenginiais, stovinčiais ant grindų, reikia palikti ne mažesnio kaip 300 mm aukščio ir ne mažesnio kaip 150 mm gylio erdvę vežimėlyje sėdinčio žmogaus pėdoms.

Virtuvėje galima įrengti pakabinamąsias spinteles, kurių aukštį galima reguliuoti pagal poreikius. Mobilioji automatizuota kėdutė, kurios aukštis irgi kinta pagal poreikius, gali būti  naudinga ne tik virtuvėje, bet ir visoje gyvenamojoje erdvėje.

Žmogaus su negalia, judančio vežimėlio pagalba, buto virtuvėje lentynėlės, ant kurių dedami būtiniausi produktai ir darbo priemonės, turi būti įrengti ne aukščiau kaip 1 400 mm nuo grindų paviršiaus. Apatinės lentynos turi būti ne žemiau kaip 300 mm nuo grindų paviršiaus.

[image: image16.jpg]staliu palikta erdvé

iméfiu




3.11. pav. Virtuvės pritaikymas [2]
Miegamasis. Miegamajame prieš spintą ir prieš lovą iš tos pusės, iš kurios prieinama, turi būti palikti ne siauresni kaip 1200 mm pločio takai. Vienoje kambario vietoje turi būti ne mažesnė kaip 1500 x 1500 mm aikštelė vežimėliui manevruoti. Kiti tarpai tarp baldų , baldų ir sienų , kad žmogus galėtų važiuoti su vežimėliu, turi būti ne siauresni kaip 900 mm.

Rekomenduojama, kad žmogaus turinčio fizinę negalią miegamasis turėtų tiesioginį susisiekimą su sanitarinėmis patalpomis ir patogų susisiekimą su balkonu.

Virš nevaikštančio arba sunkiai vaikštančio žmogaus lovos būtina pritvirtinti persėdimo iš vežimėlio įtaisą.

[image: image17.jpg]|

TRV

LU AL

\
/|

=

H| IV
L
W)

.’

21500





3.12. pav. Miegamojo pritaikymas [2]
Sanitariniai mazgai. Durys į tualetą ir vonios kambarį turi būti be slenksčių, jas atidarius angos bekliūtis plotis turi būti ne mažesnis kaip 850 mm.

Unitazas turi būti pastatytas taip, kad iš vieno jo šono liktų ne siauresnis kaip 900 mm tarpas vežimėliui pastatyti. Unitazas turi būti pastatytas ne arčiau kaip 300 mm iki šoninės sienos. Abipus unitazo 800–900 mm aukštyje nuo grindų turi būti įrengti atlenkiamieji ar pasukamieji horizontalūs turėklai su alkūnramsčiais.

Pritaikytas praustuvas turi būti pakabintas ne arčiau kaip 300 mm nuo šoninės sienos, praustuvo viršus turi būti 750–850 mm aukštyje nuo grindų paviršiaus. Prieš praustuvą būtina palikti ne mažesnę kaip 1200 x 900 mm dydžio aikštelę žmogui judėti su vežimėliu. Abipus praustuvo 800–900 mm aukštyje taip pat reikia pritvirtinti turėklus.
Rekomenduojama žmogui su negalia vonia  yra 1700 mm ilgio ir 750 mm pločio, 450–650 mm aukščio su ne trumpesne kaip 1200 mm ilgio dušo žarna. Virš tokios vonios turi būti stacionari arba uždedama sėdynė. Ant sienų šalia vonios reikia įtaisyti horizontalius ir vertikalius turėklus. Lubose virš vonios rekomenduojama įtaisyti persėdimo iš vežimėlio įtaisą.

3.13. pav. Vonios ir tualeto pritaikymas [2]
Balkonai. Naujai projektuojamuose butuose balkonas turėtų būti dengtas. Jo dydis turi būti toks, kad leistų neįgaliam žmogui laisvai manevruoti patalpoje (t.y. laisvas plotas turi būti ne mažesnis kaip 1500 x 1500 mm). 

Balkonas ar lodžija turi būti atitverti apsauginiais turėklais, įrengtais ne mažesniame kaip 1100 mm aukštyje. Gėlių vazonėlių, lovelių ar kitų elementų viršus turi būti 850 mm aukštyje nuo balkono ar lodžijos grindų. Apsauginiai turėklai turi būti ir gėlių lovelių vietoje.

Sutrikusios regos žmogaus buto balkonas turi būti ne mažesnio kaip 1800 mm gylio.

Balkono grindų lygis turi būti pakeltas iki buto grindų lygio, kad žmogus su negalia galėtų laisvai patekti į balkoną. Durų slenkstis turi būti žemas, iki 20 mm. Balkono grindys turi būti neslidžios, pakankamai šiurkščios, iš saikingai rievėtų medžiagų, siūlės  tarp plytelių ar plokščių turi būti ne platesnės nei 15 mm.

3.14. pav. Balkono pritaikymas [2]
Sandėliukai. Kaip žmogau turinčio fizinę negalią bute įrengtas sandėliukas, jis turi būti ne mažesnio kaip 1400 mm pločio ir ne mažesnio kaip 1400 mm ilgio. Takas tarp lentynų turi būti ne siauresnis kaip 900 mm. Nišose įrengtų sandėliukų gylis turi būti ne didesnis kaip 780 mm.

Spintų, lentynų, nišų gylis pritaikytame bute turi būti ne didesnis kaip 600 mm. Kabyklos, lentynos, spintelės ir kiti elementai turi būti įrengti ne aukščiau kaip 1400 mm nuo grindų paviršiaus. Atstumai tarp lentynų turi būti ne mažesni kaip 250 mm. Apatinės lentynos turi būti ne žemiau kaip 300 mm nuo grindų paviršiaus.

3.15. pav. Sandėliukų pritaikymas [2]
Pritaikant aplinką neįgaliesiems, svarbu atkreipti dėmesį ir į dekoracijos elementus, kurie taip pat yra svarbi kurčiųjų ir aklųjų  ar silpnaregių asmenų gyvenimo dalis. Šie elementai padeda neįgaliesiems orientuotis aplinkoje. Pavyzdžiui, kurtiesiems svarbu įrengti įvairius šviesos šaltinius, kurie perspėtų juos apie aplinkoje vykstančius procesus. Silpnaregiams orientuotis aplinkoje padeda ryškūs ir gerai matomi įrenginiai, o aklieji turi pasikliauti klausa ir lytėjimu, jie girdėdami skirtingus garsus sklindančius nuo dangos paviršiaus, baksnojant ją baltąja lazdele, gali suvokti savo buvimo vietą [15,19].
4. BŪSTO PRITAIKYMO ŽMONĖMS SU NEGALIA 2007 – 2011 METŲ  PROGRAMOS REZULTATŲ ANALIZĖ
Nuo 2007 m. vykdomos programos pagrindinio tikslo įgyvendinimo būdas – siekti, kad Neįgaliųjų reikalų departamentas glaudžiau bendradarbiaudamas su savivaldybėmis, kasmet rinktų ir analizuotų būsto pritaikymo neįgaliesiems statistinius duomenis bei kontroliuojant būsto pritaikymo poreikio nustatymo bei darbų vykdymo eigą, sėkmingai plėtoti butų pritaikymą neįgaliųjų specialiesiems poreikiams šalyje.

Tarp neįgaliųjų reikalų departamento ir rajonų bei miestų savivaldybių pasirašius būsto pritaikymo žmonėms su negalia finansavimo sutartis, savivaldybės yra įpareigojamos kiekvienais metais pateikti vykdomos programos ataskaitas, pagal nustatytus kiekybės ir kokybės vertinimo kriterijus (žr. 3 skyrių), bei pasiektus rezultatus.

4.1. lentelėje pateikti 2006–2008 m. programos įgyvendinimui skirtų valstybės biudžeto ir savivaldybių lėšų ataskaita bei vidutinė būsto pritaikymo kaina kiekvienu laikotarpiu.

Iš viso 2008 m. programos priemonių įgyvendinimui iš valstybės biudžeto buvo skirta 8334,7 tūkst.litų suma. Šios lėšos buvo skirtos programos įgyvendinimo kontrolei ir priežiūrai, vykdant būsto pritaikymo darbus, taip pat organizavimo ir administravimo išlaidoms padengti. Tačiau dalis programoje dalyvaujančių miestų ir rajonų savivaldybių nepanaudojo 570,6 tūkst.litų iš valstybės biudžeto skirtų lėšų. To priežastis nurodė įvairias: užsitęsę statybos darbai, ilgai trunkantys brangios įrangos (keltuvai ir liftai) pirkimo konkursai, nesugebėjimas laiku atlikti visų pritaikymo darbų. Taigi bendra suma, skirta iš valstybės biudžeto, kurią savivaldybės panaudojo būsto pritaikymui 2008 m. buvo 7764,1 tūkst.litų. Ši suma sudarė 80 % visos skiriamos sumos butų pritaikymui žmonėms su specialiaisiais poreikiais. 2007 m. ši suma buvo 3893,2 tūkst.litų.

4.1 lentelė. Būsto pritaikymo finansavimas [10]
	
	Metai

	
	2006
	2007
	2008

	Valstybės biudžeto lėšos, tūkst. litų
	2288
	3893,2
	7764,1

	Savivaldybių biudžetų lėšos, tūkst. litų
	2091
	1051,78
	1939,9

	Bendra suma, tūkst. litų
	4379
	4944,98
	9704

	Vidutinė būsto pritaikymo kaina, tūkst. litų
	12,7
	18,31
	26,7


Pritaikant būstus daugiausia valstybės biudžeto lėšų panaudojo Vilniaus miesto (914,6 tūkst. litų), Kauno miesto (786,2 tūkst. litų), Klaipėdos miesto (521,8 tūkst. litų) savivaldybės, mažiausiai valstybės biudžeto lėšų panaudojo Alytaus rajono (0,8 tūkst. litų) savivaldybė (žr. C priedą). Pagal sutartį programos priežiūrai, t.y. neįgaliųjų asociacijų atstovų, dalyvaujančių būsto pritaikymo priežiūros komisijose, darbo užmokesčiui sumokėti skiriama 3 % nuo visos valstybės biudžeto sumos. 2008 m. tai sudarė 219,5 tūkst.lt.

Pagal finansavimo sutartį kitus 20 % lėšų butų pritaikymo darbams turėjo padengti miestų bei rajonų savivaldybės. Iš jų biudžeto praeitais metais buvo panaudota 1939,9 tūkst.litų. Pagal pateiktus duomenis matyti, kad vidutinė būsto pritaikymo neįgaliesiems kaina kasmet išaugdavo apie 44 % Tam įtakos turėjo šalyje sparčiai kylanti ekonomika, kuri įtakojo statybos darbų kainos augimą.

2008 m. Programą įgyvendino 59 miestų ir rajonų savivaldybės (į programos vykdymą 2008 m. įsitraukė 10 naujų savivaldybių: Birštono, Jonavos rajono, Kalvarijos, Prienų rajono, Kazlų Rūdos, Neringos, Panevėžio miesto, Šalčininkų rajono Utenos rajono, Varėnos rajono). Programos nevykdė Palangos savivaldybė. Vykdant būsto pritaikymo neįgaliesiems darbus neįgaliųjų poreikiams buvo pritaikyti 363 būstai 366 asmenims, iš jų 207 būstai 209 asmenims su labai ryškiais judėjimo ir apsitarnavimo funkcijų sutrikimais, 141 būstas 142 asmenims su ryškiais judėjimo ir apsitarnavimo funkcijų sutrikimais ir 15 būstų 15 asmenų su vidutiniais judėjimo ir apsitarnavimo funkcijų sutrikimais. Visame pritaikytų būstų skaičiuje pritaikyti 53 būstai neįgaliems vaikams ir jaunuoliams, 45 būstai besimokantiems neįgaliesiems ir 20 būstų dirbantiems neįgaliesiems. Pritaikant būstus įrengta 89 vienetai brangios įrangos (keltuvų ar liftų). Daugiausia būstų pritaikyta Kauno miesto (20 būstų), Vilniaus miesto (20 būstų), Telšių rajono (18 būstų), Druskininkų (12 būstų), Šiaulių miesto (12 būstų) ir Tauragės rajono (12 būstų) savivaldybėse (žr. D priedą).
Toliau darbe bus nagrinėjami savivaldybių pateikti statistiniai duomenys, įgyvendinant būsto pritaikymo programą. Programos rezultatų veiksmingumas vertinamas pagal kiekybės ir kokybės kriterijus.
Rezultatų analizė pagal kiekybės kriterijus. Vykdant programą miestų ir rajonų savivaldybės turėjo suskaičiuoti kiek kiekvienais metais buvo pritaikyta butų neįgaliųjų poreikiams. Duomenys buvo palyginti su 2006 m. duomenimis, kol dar nebuvo pradėta vykdyti ši programa. Iš pateiktų duomenų 4.1. paveiksle matyti, kad  pritaikytų būstų skaičius 2007 m. sumažėjo apie 21 % lyginant su 2006 m. duomenimis. Taip atsitiko todėl, kad 2007 m. pradėjus vykdyti programą, pasikeitė ir sugriežtėjo keliami baziniai reikalavimai pritaikomam butui. Dėl šios priežasteis nebuvo tenkinami dalis pateiktų prašymų pritaikyti butus.
Prie programos prisidėjus 10 naujų miestų ir rajonų savivaldybių, tuo pačiu padidėjo ir poreikis pritaikyti būstą neįagliesiems, dėl to 2008 m. išaugo pritaikytų butų skaičius 25 %, lyginant su 2007 m.
[image: image21.emf]345

270

363

0

50

100

150

200

250

300

350

400

Pritaikytų būstų skaičius

2006 2007 2008


4.1. pav. Būstų pritaikymas neįgaliųjų poreikiams [10]
Programoje išskirtos 3 asmenų, kuriems gali būti pritaikomi būstai, grupės:

· asmenys su labai ryškiais judėjimo ir apsitarnavimo funkcijų sutrikimais (išlaidos būstui pritaikyti dengiamos 80 % iš valstybės biudžeto ir 20 % iš savivaldybės biudžetų); 

· asmenys su ryškiais judėjimo ir apsitarnavimo funkcijų sutrikimais (išlaidos būstui pritaikyti dengiamos 80 % iš valstybės biudžeto ir 20 % iš savivaldybės biudžetų);
· asmenys su vidutiniais judėjimo ir apsitarnavimo funkcijų sutrikimais (išlaidos būstui pritaikyti dengiamos 50 % iš valstybės biudžeto ir 50 % iš savivaldybės biudžetų).
Pritaikytų butų skaičius pagal asmenų sutrikimų ir apsitarnavimo funkcijų lygį 2007 ir 2008 m. pavaizduotas 4.2 paveiksle. Iš čia matyti, kad 2008 m. gerokai išaugo pritaikytų butų skaičius asmenims su labai ryškiais judėjimo ir apsitarnavimo funkcijų sutrikimais. Kitų dviejų grupių asmenims pritaikytų butų skaičius kito ne tiek žymiai.

4.2. pav. Pritaikyti būstai asmenims pagal sutrikimų ir apsitarnavimo funkcijų lygį [10]
Pateiktose ataskaitose taip pat nurodomi duomenys apie bendrą gautų ir patenkintų pašymų dėl buto pritaikymo kiekį. Iki 2008 m. balandžio 1 d. iš miestų ir rajonų savivaldybių iš viso buvo gauti 768 prašymai pritayti būstus. Iš jų tik 81 prašymas neatitiko bazinių būsto pritaikymo žmonėms su fiziniai trūkumais reikalavimų. Lyginant su 2007 m. neatitinkančių šių reikalavimų prašymų ženkliai sumažėjo, jų 2007 m. buvo 177.

4.3. pav. Gautų prašymų pritaikyti būstą palyginimas [10]
2008 m. būsto pritaikymo neįgaliesiems poreikio tenkinimas procentais pavaizduotas 4.4 paveiksle. Iš programoje dalyvavusių 59 savivaldybių, 48 sugebėjo patenkinti daugiau nei 50 % pateiktų prašymų, iš kurių 28 savivaldybės patenkino 100 % prašymų.

Lyginant 2007 ir 2008 m. būsto pritaikymo poreikio tenkinimą, ženklaus skirtumo nėra. 2008 m. pritaikant būstą neįgaliųjų poreikiams buvo patenkinta 52 % prašymų, o 2007 m. šis rodiklis buvo 50 %.

4.4. pav. Būsto pritaikymo neįgaliesiems poreikiotenkinimo palyginimas [10]
Didelis šios programos pasiekimas yra tai, kad 2008 m. ženkliai padidėjo būsto pritaikymo prieinamumas neįgaliesiems. Lyginant su 2007 m. šis rodiklis išaugo daugiau nei 2 kartus.

4.5. pav. Būsto pritaikymo prieinamumas neįgaliesiems  [10]
4.6 paveikslas rodo, kad 2008 m. būsto pritaikymo pieinamumas neįagaliesiems asmenims 38 miestų ir rajonų savivaldybėse išaugo, lyginant su 2007 m.

4.6. pav. Būsto pritaikymo prieinamumas neįgaliesiems [10]
Vykdant programą, taip pat buvo siekiama išsiaiškinti, kiek laiko reikia laukti būsto pritaikymo neįgaliesiems nuo prašymo pateikimo dienos iki būsto pritaikymo darbų pabaigos. Šis laikotarpis atskirose savivaldybėse buvo skirtingas. Iš pateiktų rezultatų matyti, kad nežymiai pakito vidutinė būsto pritaikymo trukmė (pailgėjo 1 mėnesiu). Trumpiausia pritaikymo trukmė išliko tokia pati – 4 mėnesiai. Deja ilgiausia pritaikymo trukmė pailgėjo net 12 mėnesių. Tam įtakos turėjo padidėjęs būsto pritaikymo poreikis neįgaliesiems, kai prie programos 2008 m. prisijungė 10 naujų savivaldybių.

4.7. pav. Būsto pritaikymo neįgaliųjų poreikiams laikotarpis [10]
Susidariusios ilgos laukiančių neįgaliųjų eilės buvo pagrindinė šio kriterijaus rezultatų kitimo priežastis.

Nagrinėjant būsto pritaikymo laikotarpio trukmę detaliau (4.8. pav.), matyti, kad 2008 m. ženkliai padidėjo savivaldybių skaičius, kuriose būsto pritaikymas trunka trumpiau nei vidutinis būsto pritaikymo laikotarpis.

4.8. pav. Būsto pritaikymo neįgaliųjų poreikiams trukmė [10]
Pagal pateiktas savivaldybių ataskaitas, būsto pritaikymo darbai ilgiausiai trunka didelėse savivaldybėse ( Vilniaus miesto, Kauno miesto, Klaipėdos miesto ir rajono, Panevėžio miesto).

Rezultatų analizė pagal kokybės kriterijus. Siekiant tikslingiau nustatyti ir tenkinti neįgaliųjų specialiuosius poreikius, atsiradusius dėl negalios buvo parengta ir patvirtinta Būsto pritaikymo žmonėms su negalia poreikio vertinimo metodika. Programą įgyvendinantys ir prižiūrintys savivaldybių administracijų specialistai pateikė savo nuomonę apie minėtos metodikos tinkamumą (4.9. pav.) ir neįgaliųjų eilės būsto pritaikymui sudarymo pagrįstumą (4.10. pav.). 2007–2008 m. didžioji dalis būsto pritaikymo programą įgyvendinančių ir kontroliuojančių savivaldybių darbuotuojai programos metodiką ir tinkamumą vertino teigiamai. Taip pat, jų nuomone, reikalavimai neįgaliųjų, laukiančių būsto pritaikymo, eilės sudarymui yra pagrįsti ir tinkami. Tik kelios savivaldybės šios programos metodikos tinkamumą įvertino negiamai arba tik iš dalies tinkamą ir pagrįstą.


4.9. pav. Būsto pritaikymo poreikio vertinimo metodikos tinkamumo įvertinimas [10]
2008 m. Programą įgyvendinančių ir prižiūrinčių savivaldybių specialistų nuomone Būsto pritaikymo poreikio vertinimo metodika parengta tinkamai, reikalavimai eilės būstui pritaikyti sudarymui tinkami ir pagrįsti.

4.10. pav. Neįgaliųjų eilės būsto pritaikymui sudarymo pagrįstumas [10]
Vienas pagrindinių reikalavimų pritaikant būstą neįgaliesms asmenims yra darbų kokybė. Pagrindiniai atliekamų darbų reikalavimai yra nurodyti statybos reglamente, todėl programos ataskaitoje savivaldybių specialistai turėjo įvertinti ar atliekamų darbų kokybė atitinka minėto reglamento reikalavimus.

4.11. pav. Būsto pritaikymo darbų atlikimas [10]
Tiek 2007m., tiek 2008 m. savivaldybių pateiktose ataskaitose darbų kokybė įvertinta teigiamai, t.y. atlikti darbai atitiko statybos reglamento reikalavimus ir buvo atlikti kokybiškai. Tik kelių savivaldybių darbus prižiūrintys specialistai atliktus darbus įvertino neigiamai arba iš vis neįvertino. To priežastis jie nurodė statybinių bendrovių darbuotojų kvalifikacijos ir patirties trūkumą.

Siekiant užtikrinti būsto pritaikymo priemonių įgyvendinimo priežiūrą, kontrolę ir skaidrumą, savivaldybėse sudarytos Būsto pritaikymo žmonėms su negalia komisijos ir į komisijų sudėtį deleguoti neįgaliųjų asociacijų atstovai. Programos kokybinėje vertinimo ataskaitoje savivaldybių administracijų Programą įgyvendinantys ir prižiūrintys specialistai pateikė savo nuomonę apie neįgaliųjų asociacijų atstovų dalyvavimo komisijų darbe naudingumą (4.12. pav.).

4.12. pav. Neįgaliųjų asociacijų atstovo dalyvavimo komisijų darbe naudingumas [10]
Didžioji dalis programoje dalyvaujančių savivaldybių mano, kad neįgaliųjų atstovai daug padeda ir yra naudingi. Jų dalyvavimas, pritaikant būstą neįgaliesiems yra būtinas ir daro teigiamą įtaką atliktų darbų ir rezutatų kokybei. Tačiau nemaža dalis mano, kad jų veikla yra nenaudinga savivaldybių komisijos darbe.

Programos įgyvendinimo vertinime svarbus veiksnys yra būsto pritaikymo neįgaliųjų poreikiams darbų atlikimo kokybė (4.13. pav.). Lyginant su praėjusiais metais pagerėjo.

4.13. pav. Būsto pritaikymo statybos darbų kokybė [10]
Pagrindinis šios programos tikslas – siekti neįgaliųjų savarankiškumo ir socialinės integracijos, tenkinant neįgaliųjų specialiuosius poreikius, pritaikant neįgaliesiems būstą ir jo aplinką. Taigi savivaldybių atstovai pateikė savo nuomonę, ar tinkamai įgyvendinamas šios programos tikslas, sprendžiant neįgaliųjų socialinės integracijos problemas.

4.14. pav. Būsto pritaikymo veiksmingumas neįgaliųjų socialinei integracijai [10]
Iš pateiktų ataskaitų matyti, kad daugumos specialistų nuomone šios programos vykdymas ir plėtojimas yra veiksmingas, skatinantis neįgaliųjų socialinę integraciją į visuomenę.
2008 m. Programos vykdymo rezultatai [10]:

· neįgaliųjų poreikiams pritaikyti 363 būstai 366 asmenims, iš jų 207 būstai 209 asmenims su labai ryškiais judėjimo ir apsitarnavimo funkcijų sutrikimais, 141 būstas 142 asmenims su ryškiais judėjimo ir apsitarnavimo funkcijų sutrikimais ir 15 būstų 15 asmenų su vidutiniais judėjimo ir apsitarnavimo funkcijų sutrikimais. Iš 363 pritaikytų būstų pagal Programos prioritetus pritaikyti 53 būstai vaikams ir jaunuoliams su negalia, 45 būstai besimokantiems neįgaliesiems, 20 būstų dirbantiems neįgaliesiems;
· įdiegta Bendra būsto pritaikymo kompiuterinės apskaitos sistema (BPNAS). Bendra būsto pritaikymo kompiuterinės apskaitos sistema yra integruota į Universalią neįgaliųjų reabilitacijos ir integracijos informacinę sistemą (www.unriis.lt). Sistema padeda savivaldybių administracijoms vykdyti būsto pritaikymo žmonėms su negalia apskaitą, saugoti duomenis apie būsto pritaikymo poreikį neįgaliesiems, būsto pritaikymui reikalingas lėšas, sudaryti prašančiųjų pritaikyti būstą eiles bei atlikti kitus su būsto pritaikymu susijusius veiksmus;

· organizuoti ir pravesti 4 mokymai Programą įgyvendinantiems ir prižiūrintiems specialistams dėl kompiuterinės Būsto pritaikymo neįgaliesiems apskaitos sistemos naudojimo;

· platinta informacija apie Programos vykdymą, būsto pritaikymo neįgaliesiems galimybes; 

· vykdytas Programos priemonių administravimas ir priežiūra.

4.1. Problemų analizė ir siūlomi sprendimai
2008 metų Programos vykdymo įvertinimas:

Išanalizavus būsto pritaikymo žmonėms su negalia 2007–2011 metų programos rezultatus, galima teigti, kad jos plėtojimas daro teigiamą įtaką sprendžiant neįgaliųjų žmonių problemas susijusias su jų gyvenamosios erdvės pritaikymu.

Jau pirmaisiais programos vykdymo metais pastebėta teigiamų pokyčių, o antraisiais savivaldybių pateiktose ataskaitose rezultatai buvo dar geresni. Taigi galima daryti prielaidą, kad ateityje šios būsto pritaikymo neįgaliesiems rodikliai taip pat gerės. Per metus buvo patenkinta daugiau nei 50 %, pateiktų prašymų pritaikyti butus neįgaliųjų poreikiams, o pritaikytų butų kiekis per 2008 m. ženkliai padidėjo. Taigi programos įgyvendinimo metu būsto pritaikymo neįgaliesiems prieinamumas padidėjo.
Kitas teigiamas programos įgyvendinimo padarinys yra tai, kad į jos vykdymą įsitraukė beveik visos Lietuvos miestų ir rajonų savivaldybės (iš viso 59). Programoje kol kas nedalyvauja tik Palangos miesto savivaldybė, kuri ateityje taip pat žada prisijungti. Šis veiksnys skatina glaudžiau tarpusavyje bendradarbiauti valdžios institucijoms, savivaldybėms bei neįgaliųjų organizacijoms. Jų renkami statistiniai duomenys ir apdorota informacija, naudojant bendrą kompiuterinę sistemą, leidžia tiksliau įvertinti tikrąją neįgaliųjų padėtį Lietuvoje. Turint tikslius duomenis, galima priimti optimalius sprendimus ir organizuoti tinkamą kontrolę jiems įgyvendinti.

Taip pat pastebimi teigiami pokyčiai vertinant atliekamų darbų kokybę. Pritaikymo metu laikomasi statybos reglamentų nurodymų, o savivaldybių komisijose dalyvaujančių neįgaliųjų atstovų patirtis bei pastabos padeda geriau suprasti ir atidžiau vertinti būsto pritaikymo darbų poreikį ir eigą.

Programos įgyvendinimas daro didelę teigiamą įtaką, gerinant neįgaliųjų padėtį visuomenėje, padedant jiems jaustis kiek įmanoma savarankiškiems jų gyvenamojoje aplinkoje. Tačiau gerinant jų gyvenamosios aplinkos sąlygas vis dar susiduriama su problemomis, kurios yra susijusios su esamo buto perprojektavimu, atliekamų darbų kokybe, visuomenės abejingu požiūriu į neįgaliuosius, finansavimo bei įstatymu numatytos tvarkos trūkumais.
Problemos kylančios pritaikant esamą būstą. Projektuojant naujus namus, architektai iš anksto gali suprojektuoti tinkamus butus, pritaikytus žmonėms su fiziniais trūkumais. Tačiau šiandien dažnai tenka pritaikyti jau esamus butus, esančius senos statytos daugiabučiuose. Lietuvoje per 60 % žmonių gyvena daugiabučiuose namuose. Juose yra apie 96 % privatizuotų butų, kuriuose gyvena jų savininkai. Šalyje yra daugiau nei 38 tūkst. daugiabučių namų, kuriuose yra apie 837 130 butų. Dauguma jų pastatyti 1960–1993 m. pagal tuo metu galiojusius techninius reikalavimus [20,21].  Esamo buto pertvarkymo rezultatas priklauso nuo statybos metų ir buto dydžio. Pagrindinės tipinių butų pritaikymo problemos yra šios:
· per maži sanitariniai mazgai. Juose per mažai vietos vežimėlyje judančiam žmogui apsisukti;
· butų koridoriai taip pat per siauri, nėra galimybės apsisukti;
· senos statybos daugiabučių virtuvės yra per ne lyg mažos, jose vos telpa visa reikiama virtuvės technika bei baldai, o žmogui sėdinčiam vežimėlyje nebelieka vietos apsisukti tokioje virtuvėje;
· bendro naudojimo laiptinėse neįgalusis turi įveikti septynių laiptelių kliūtį iki pirmo aukšto grindų lygio, neretai ir prie pačių lauko durų būna įrengti keli laipteliai.

Siekiant, kiek įmanoma, pritaikyti tipinius butus žmogui, turinčiam judėjimo negalią, siūloma (žr. A priedą):
· jeigu buto konstrukcijos leidžia, vonios patalpą, WC, sandėliukus ir koridorius sujungti į bendrą vonios kambario erdvę;
· jeigu įmanoma, paplatinti durų angas arba visai atsisakyti durų;
· stengtis pašalintis slenksčius bute;
· įrengti nuovažas ar vertikalius keltuvus, kad neįgalusis galėtų pasiekti pirmo aukšto grindis. Jei to padaryti neįmanoma išnaudojant bendros laiptinės plotą, siūloma įėjimą padaryti prie balkono.
Darbų kokybė. Daugelis darbų atliekami nekokybiškai, pavyzdžiui, naujai įrengtos durys ar langai neužsidaro tinkamai, paliekami plyšiai, pro kuriuos pučia vėjas ir laša vanduo; techninė įranga (keltuvai, liftai) įrengiami nekokybiškai, kelia triukšmą, pasitaiko atvejų, kai įranga įrengiama neapgalvotai, tarkim, keltuvo valdymo prietaisas sumontuotas viršuje, taigi apačioje esančiam neįgaliajam nėra galimybės jo išsikviesti. Tokiu atveju varžomas neįgaliojo žmogaus savarankiškumas ir nepriklausomumas, kadangi jam prireikia kito žmogaus pagalbos, norint nuleisti keltuvą žemyn. Statybininkams trūksta patirties būsto pritaikymo neįgaliesiems srityje. Klaidas jie pamato tik pabaigus darbus. Darbai atliekami neestetiškai ir atmestinai.
Siūlomas problemos sprendimo būdas – statybos bendrovių darbuotojų kvalifikacijos kėlimas. Valstybė turėtų pasirūpinti specialių apmokymo kursų rengimu, kad statybininkai geriau susipažintų su specialiaisiais neįgaliųjų poreikiais bei galėtų geriau įvertinti esamą situaciją ir priimtų tinkamus sprendimus padėčiai pagerinti.
Dėl skuboto darbo, dažnai statybininkai palieka daug broko. Tačiau yra geriau pritaikyti mažiau būstų, bet kokybiškai, nei daug ir atmestinai. Socialinės paramos centras, savivaldybių atstovai bei neįgaliųjų organizacijos nariai turėtų imtis iniciatyvos ir priversti rangovą ištaisyti nekokybiškai atliktus darbus.

Visuomenės abejingumas. Neracionalus statybininkų požiūris į neįgaliųjų poreikius. Atliekant darbus, neretai ignoruojami neįgalių prašymai ir pastabos, kadangi visuomenėje vyrauja požiūris „kas daroma nemokamai, neprivalo būti atlikta kokybiškai“. Neįgaliųjų atstovams dažnai tenka kištis į statybininkų darbą, ginant neįgaliojo asmens interesus, pritaikant būstą taip, kad jis būtų praktiškas ir patogus.
Dažnai stokojama aktyvumo tiek iš pačių savivaldybių, tiek iš neįgaliųjų atstovų būsto pritaikymo komisijoje. Jie taip pat dažnai būna abejingi būsto pritaikymo darbų kokybei, nesidomi būsto pritaikymo darbų eiga.

Nors neįgaliųjų atstovai savivaldybių komisijoje atstovauja ir gina jiems aktualiausius klausimus, tačiau jų balsas turi tik „patariamąją“ galią. Be to, ne visada neįgaliųjų atstovai yra kviečiami į savivaldybių posėdžius ir nėra informuojami apie priimamus sprendimus dėl būsto pritaikymo. 
Savivaldybės posėdžiuose neskubama tvirtinti žmonių su negalia, laukiančių būsto pritaikymo, eilės. Dėl to smulkios įrangos gaminimas prasideda kur kas vėliau nei planuota ir eilėje laukiantys neįgalieji turi dar ilgiau laukti būsto pritaikymo technikos.
Manytina, šios problemos esmė yra užsilikusi dar nuo Sovietinės Lietuvos laikų, kuomet valdžia stengdavosi sudaryti visuomenei įspūdį, kad neįgaliųjų tiesiog „nebuvo“. Nebuvo jokios integracijos nei į visuomenę, nei į darbo rinką, nebuvo ir jokių problemų susijusių su neįgaliaisiais. Todėl būtina stengtis keisti visuomenės supratimą ir požiūrį į neįgaliuosius, būtina, kad visi suprastų, jog neįgalūs žmonės gyvena tarp mūsų ir turi tokias pat teises, kaip ir sveikieji. Čia galėtų pasitarnauti žiniasklaidos skelbiama informacija apie neįgaliuosius. Viešindama informaciją apie neįgaliųjų gyvenimą ir teises, padėtų jiems integruotis į visuomenę, o sveikiesiems žmonėms padėtų suprasti, jog jos pareiga yra pasirūpinti neįgaliųjų gerove.
Pritaikymo darbų eigoje daug ką lemia neįgaliųjų atstovų balsas, aktyvumas ir patirtis. Svarbu kad jie domėtųsi, kontroliuotų ir sektų būsto pritaikymo darbų seką. Už šį darbą jiems yra mokamas užmokestis. Tačiau sprendžiant jų pasyvumo ir abejingumo problemą, valstybė turėtų pasirūpinti jų darbo skatinimo programa, tarkim metų pabaigoje įteikiant apdovanojimus labiausiai nusipelniusiems ir aktyviausiai dalyvavusiems organizacijų nariams.

Taip pat valstybė turėtų parengti daugiau programų, siekiant kad negalią turintys žmonės greičiau galėtų grįžti į pilnavertį gyvenimą.
Skiriamų lėšų panaudojimo ir finansavimo tvarkos trūkumai. Pritaikomam būstui skirtos lėšos naudojamos neefektyviai ir neapgalvotai. Pradėjus būsto pertvarkymo darbus dažnai paaiškėja, kad nebeužtenka lėšų atlikti kitiems pritaikymo darbams. Dėl šios priežasties būstai pritaikomi dalinai. 
Trūkstant lėšoms darbai atliekami nekokybiškai. Dažnai supainiojami prioritetai – pirmiau atliekami pigesni, tačiau antraeiliai darbai (pvz., pirmiau kieme nutiesiamas takelis iki keltuvo, negu pritaikoma vonia). Dažnai nebaigtus darbus neįgalusis turi vykdyti savo lėšomis.
Būsto pertvarkymo darbams skiriamų lėšų sumos paprastai nepakanka, suma yra per maža, neatitinka realių poreikių (net neįskaičiuojant keltuvo ar lifto pirkimo, įrengimo kainos).

Lėšos skirstomos netolygiai ir neracionaliai. Skirtingose savivaldybėse už tą pačia sumą atliktų būsto pritaikymo darbų kiekis ir kokybė skiriasi. Vienur būstas pritaikomas pilnai, kitur – tik iš dalies.
Pagal galiojančią tvarką, nepritaikomas būstas neįgaliesiems, kurie jį pirko pasiimdami paskolą, tiksliau savivaldybės neskiria lėšų tol, kol butas yra įkeistas bankui. Analogiška situacija yra su socialinio būsto pritaikymu. Pritaikomi tik individualūs namai ir privati nuosavybė.
Galima sukurti idealią  teisinę aplinką, kuri apibrėžtų gyvenamosios aplinkos pritaikymo normas, tačiau vis tiek sunkiausia ir sudėtingiausia problema butų lėšų stoka. Šioje sferoje daugiausia problemų kyla dėl neaiškaus ir kartais neskaidraus jų panaudojimo. Todėl būtina griežčiau kontroliuoti lėšų paskirstymo planą ir skirti už tai atsakingus asmenis.
Kadangi būsto pritaikymo darbams skelbiami viešieji konkursai, dėl to statybinių organizacijų atliekamų darbų sąmata ir išlaidos neskelbiamos viešai, o neretai atliekamų darbų kaina pateikiama kur kas didesnė nei yra iš tiesų. Manytina, jog užtikrinant išleidžiamų lėšų skaidrumą, derėtų padaryti išimtį ir šiuos duomenis skelbti viešai.
Kas liečia butus už kuriuos savininkai moka paskolas, tai iš bankų būtų galima gauti leidimus pritaikyti būstą neįgaliesiems, o socialinių būstų pritaikymui valstybė galėtų pasinaudoti Socialinio būsto fondo plėtros programos ir ES skiriamomis lėšomis.

Be to, svarbu butą pritaikyti kompleksiškai, nes dalinis būsto pritaikymas padidina išlaidas.
Įstatymų spragos. Šiuo metu būsto pritaikymo darbų eigą vykdo savivaldybės. Kyla daug nesusipratimų pritaikant būstą, nes savivaldybių atstovai nėra pakankamai įsigilinę į neįgaliųjų žmonių poreikius. Savivaldybėms sunku įgyvendinti butų pritaikymo projektus laiku, nes tenka atlikti daug darbų: reikia parengti detalius projektus, skelbti viešųjų pirkimo konkursus darbams atlikti ir tik tuomet pradėti pertvarkymą. Tie prašymai, kurių savivaldybės nebesugeba pertvarkyti iki metų pabaigos yra atmetami. Todėl tenka ilgai laukti eilėje (kelerius metus), kol pradedamas tvarkyti būstas. Kita priežastis yra todėl, kad pirmenybė teikiama vaikams ir neįgaliems asmenims turintiems I grupės invalidumą arba visišką negalią. Kitiems neįgaliesiems būstas pritaikomas eilės tvarka pagal dokumentų pateikimo datą, tačiau iki to laiko, kol ateina sutartoji diena pritaikyti būstą, mažesnį prioritetą turintiems neįgaliesiems, paaiškėja, kad per laukimo laiką, atsirado daugiau neįgaliųjų turinčių pirmumo teisę į būsto pritaikymą, ir taip užimama jų vieta, o jie patys nustumiami į sąrašo galą. Pagal vykdomos programos pateiktas ataskaitas matyti, kad būsto pritaikymo laikotarpis (nuo prašymo pateikimo dienos iki darbų vykdymo pabaigos) vidutiniškai trunka 13 mėnesių.
Didelė yra kaime gyvenančių neįgaliųjų problema, kadangi neįgaliesiems skirtų paslaugų spektras yra geriau išplėtotas miestuose. Kaime gyvenančiam neįgaliajam, kuris namuose neturi vandentiekio, kanalizacijos, kyla daug problemų, nes teisės aktuose nenumatyta iš programos lėšų finansuoti inžinerinių tinklų tiesimo. Tai turėtų būti atlikta nuosavomis lėšomis.

Antrą kartą būstas gali būti pritaikomas tik po 10 metų. Neretai poreikis pakartoti būsto pritaikymą atsiranda kur kas anksčiau (jei butas, kaip buvo minėta anksčiau, yra pritaikytas tik dalinai, arba esamo pritaikymo nebeužtenka dėl pablogėjusios žmogaus sveikatos ar dėl nekokybiškai atliktų darbų).

Nepritaikomas būstas jei nėra tinkamai sutvarkyti dokumentai. Tenka sutvarkyti daug dokumentų, norint gauti paramą būsto pritaikymui. Taip yra todėl, kad visa reikiama informacija nepateikiama interesantui iš karto arba neįgalusis nėra fiziškai pajėgus jų susitvarkyti ir neturi tam lėšų.
Reikėtų keisti ir trumpinti būsto pritaikymo eigos dokumentų ir procesų sąrašą. Neįgalieji turėtų būti geriau supažindinami su esama tvarka ir jų turimomis teisėmis. Siūloma kas metus ar dvejus peržiūrėti neįgaliųjų neturinčių prioriteto teisės eiles ir pagal jų prašymų pateikimo datą imtis priemonių pritaikyti butus. Taip būtų sutrumpinama jų laukimo trukmė.
Savivaldybė galėtų tarpininkauti tvarkant dokumentus arba skirti tam tikrą dalį lėšų.
IŠVADOS
1. Lietuvoje susiduriama su analogiškomis problemomis kaip ir ES šalyse: visuomenės senėjimas, kuris turi įtakos neįgaliųjų skaičiaus augimui, ir diskriminacija. ES šalyse, kaip ir Lietuvoje, kovai su diskriminacija išleidžiami įstatyminiai aktai, tačiau sukurta teisinė aplinka dar negarantuoja neįgaliųjų žmonių gerovės ir integracijos į visuomenę. Be to, didėjant neįgaliųjų skaičiui, vis daugiau lėšų reikia skirti jų socialinių poreikių tenkinimui (pašalpos, vykdomų programų finansavimas, medicininė priežiūra ir pan.).
2. Būtina stabilizuoti ir mažinti neįgaliųjų skaičiaus augimą šalyje, toliau spartinti jų integracijos į visuomenę procesą, plėtojant teigiamą visuomenės požiūrį į negalią turinčius žmones. Be to, į neįgaliųjų žmonių problemų sprendimą turėtų būti aktyviau įtraukiami tiek visuomenės nariai, verslininkai ir nevyriausybinės organizacijos, tiek patys neįgalieji.
3. Labai svarbu yra pritaikyti aplinką neįgaliesiems, tiek gyvenamąją, tiek viešąją, kadangi aplinkos pritaikymas neįgaliesiems suteikia judėjimo laisvę ir nepriklausomumą nuo kitų žmonių pagalbos. Galėdami judėti savarankiškai, jie sumažina pagalbos buityje poreikį. O būdami savarankiški, neįgalieji gali greičiau integruotis į visuomenę.
4. Investavus lėšas į aplinkos pritaikymą neįgaliesiems, spartinamas ne tik integracijos procesas, bet kartu šiais pritaikymais gali naudotis didelė dalis visuomenės: vaikai, nėščios moterys, tėvai su vežimėliais, ligoniai, senyvo amžiaus žmonės ir dviratininkai. Be to, sutvarkius aplinką, atnaujinamas miesto „veidas“.
5. Pagrindines problemas, kylančias pritaikant būstus neįgaliesiems, galima suskirstyti į šias grupes: problemos kylančios pritaikant senos statybos namus, prasta atliekamų darbų kokybė, abejingas visuomenės požiūris į neįgaliųjų problemas, įstatymų bei finansavimo tvarkos trūkumai.

6. Apibendrinus aplinkos ir būstų pritaikymo analizę, galima teigti, kad Lietuvoje imtasi efektyvių priemonių esamai situacijai gerinti. Valstybės vykdoma būsto pritaikymo programa, būstų pritaikymo priežiūra ir kontrolė spartina neįgaliųjų socialinės integracijos procesą.

B priedas
Būsto pritaikymo žmonėms su negalia 2007-2011 metų programos įgyvendinimas pagal priemones
	Uždavinys
	Įvykdymo terminas
	Lėšos 

(tūkst. litų)
	Pasiekti rezultatai

	Priemonės pavadinimas
	Atsakingas vykdytojas
	
	2008 metais
	

	2. Pritaikyti neįgaliesiems būstus ir gyvenamąją aplinką, tobulinti būsto pritaikymą įgyvendinančių ir prižiūrinčių specialistų kvalifikaciją būsto ir aplinkos pritaikymo srityje

	2.1. Vykdyti būsto pritaikymo neįgaliesiems darbus
	Neįgaliųjų reikalų departamentas, savivaldybės
	2007–2011 metai
	Skirta – 7789,4

faktiškai panaudota – 7284,4
	Vykdant būsto pritaikymo neįgaliesiems darbus neįgaliųjų poreikiams buvo pritaikyti 363 būstai 366 asmenims, iš jų 207 būstai 209 asmenims su labai ryškiais judėjimo ir apsitarnavimo funkcijų sutrikimais, 141 būstas 142 asmenims su ryškiais judėjimo ir apsitarnavimo funkcijų sutrikimais ir 15 būstų 15 asmenų su vidutiniais judėjimo ir apsitarnavimo funkcijų sutrikimais. Visame pritaikytų būstų skaičiuje pritaikyti 53 būstai neįgaliems vaikams ir jaunuoliams, 45 būstai besimokantiems neįgaliesiems ir 20 būstų dirbantiems neįgaliesiems. Pritaikant būstus įrengta 89 vienetai brangios įrangos (keltuvų ar liftų).

	2.2. Organizuoti ir administruoti būsto pritaikymo neįgaliesiems darbus
	Neįgaliųjų reikalų departamentas, savivaldybės
	2007–2011 metai
	Skirta – 311,6
faktiškai panaudota – 260,2
	Programą įgyvendino 59 miestų ir rajonų savivaldybės (į programos vykdymą 2008 metais įsitraukė 10 naujų savivaldybių).

Būsto pritaikymo priemonių vykdymui administruoti skiriamos valstybės biudžeto lėšos, kurių dydis yra 4 procentai būsto pritaikymui žmonėms su negalia savivaldybės administracijai skiriamų valstybės biudžeto lėšų.

	2.3. Tobulinti būsto pritaikymą įgyvendinančių ir prižiūrinčių specialistų kvalifikaciją būsto ir aplinkos pritaikymo srityje
	Neįgaliųjų reikalų departamentas
	2007–2011 metai
	-
	Neįgaliųjų reikalų departamentas organizavo ir pravedė 4 mokymus, teikė konsultacijas Programą įgyvendinantiems ir prižiūrintiems savivaldybių administracijų ir neįgaliųjų asociacijų specialistams. Mokymų metu jie buvo supažindinti su Bendra būsto pritaikymo kompiuterinės apskaitos sistema, jos naudojimosi galimybėmis. 

	2.5. Rengti seminarus, konferencijas, pranešimus, informacinę ir metodinę medžiagą apie būsto pritaikymą neįgaliesiems
	Neįgaliųjų reikalų departamentas
	2007–2011 metai
	-
	Siekiant neįgaliesiems, savivaldybėms, specialistams ir visuomenei užtikrinti teisę gauti informaciją apie Programos eigą ir problemas, informacija buvo skelbiama Neįgaliųjų reikalų departamento internetinėje svetainėje. Savivaldybės apie būsto pritaikymo neįgaliesiems galimybes informaciją platino savivaldybių internetinėse svetainėse, vietos spaudoje ir televizijoje, socialiniuose skyriuose, seniūnijose, nevyriausybinėse organizacijose, rengė informacinius susitikimus su gyventojais.

	3. Užtikrinti poreikio būstui ir jo aplinkai pritaikyti neįgaliesiems nustatymo tikslingumą, šio poreikio tenkinimo apskaitą

	3.1. Rinkti ir kaupti statistikos duomenis apie būsto pritaikymą neįgaliesiems
	Neįgaliųjų reikalų departamentas, savivaldybės
	2007–2011 metai
	-
	Savivaldybių administracijos įgyvendindamos Programą teikė ataskaitas, kuriose taip pat nurodė surinktus būsto pritaikymo poreikio duomenis. Neįgaliųjų reikalų departamentas rinko ir kaupė statistikos duomenis apie būsto pritaikymą neįgaliesiems.

	3.2. Įdiegti bendrą būsto pritaikymo kompiuterinės apskaitos sistemą
	Neįgaliųjų reikalų departamentas, savivaldybės
	2007–2008 metai
	-
	Siekiant sistemiškai analizuoti duomenis, palengvinti apskaitą, tolygiau plėtoti būsto pritaikymo sistemą Lietuvoje, buvo parengta ir įdiegta Būsto pritaikymo neįgaliesiems apskaitos sistema. Nuo 2008 metų savivaldybės gali vesti apskaitą centralizuota programa. 

	4. Užtikrinti būsto pritaikymo priemonių įgyvendinimo priežiūrą, kontrolę ir skaidrumą, įtraukti į šią veiklą neįgaliųjų asociacijas

	4.1. Kasmet rengti ataskaitas apie būsto pritaikymą neįgaliesiems
	Neįgaliųjų reikalų departamentas, savivaldybės, neįgaliųjų asociacijos
	2007–2011 metai
	-
	Siekiant analizuoti būsto pritaikymo būklę ir numatyti tolesnes veiklos kryptis Neįgaliųjų reikalų departamentas, savivaldybės ir neįgaliųjų asociacijos rengė Programos vykdymo ataskaitas.

	4.2. Griežtinti būsto pritaikymo programos įgyvendinimo kontrolę ir priežiūrą, įtraukti į šią veiklą neįgaliųjų asociacijas
	Neįgaliųjų reikalų departamentas
	2007–2011 metai
	Skirta – 233,7

faktiškai panaudota – 219,5
	Siekiant gerinti būsto pritaikymo kokybę, užtikrinti veiklos viešumą ir skaidrumą buvo bendradarbiaujama su neįgaliųjų asociacijomis: Lietuvos neįgaliųjų draugija, Lietuvos žmonių su negalia aplinkos pritaikymo asociacija, Lietuvos žmonių su negalia sąjunga. Vadovaujantis Būsto pritaikymo žmonėms su negalia finansavimo tvarkos aprašu (Žin., 2007, Nr. 47-1822), patvirtintu Socialinės apsaugos ir darbo ministro 2007 m. balandžio 19 d. įsakymu Nr. A1-111, Programos įgyvendinimo priežiūrą atlieka neįgaliųjų asociacijos. Neįgaliųjų reikalų departamentas su neįgaliųjų asociacijomis pasirašė sutartis dėl asociacijų atstovų dalyvavimo savivaldybių būsto pritaikymo komisijų darbe išlaidų finansavimo. Būsto pritaikymo priežiūrai vykdyti skiriamos valstybės biudžeto lėšos, kurių dydis yra 3 procentai visų būstui pritaikyti skiriamų valstybės biudžeto lėšų. Asociacijų atstovai dalyvauja savivaldybių sudarytų Komisijų darbe, vykdo būsto pritaikymo savivaldybėse priežiūrą, gina asmenų su negalia teisėtus interesus, susijusius su būsto pritaikymu, stebi būsto pritaikymui skiriamų valstybės ir savivaldybių biudžetų lėšų panaudojimą.

	Iš viso lėšų šiai Programai įgyvendinti (tūkst. litų)
	
	2007–2011 metai
	Skirta – 8334,7
faktiškai panaudota – 7764,1
	


C priedas

Lėšų būsto pritaikymui neįgaliesiems panaudojimas savivaldybėse 2007-2008 metais 

	Eil.

Nr.
	Savivaldybė
	Pritaikyta būstų
	Nepanaudota

	
	
	Iš viso
	Iš valstybės

biudžeto (būstų

pritaikymui,

priemonių

administravimui)
	Iš savivaldybės

biudžeto
	valstybės

biudžeto lėšų

būsto pritaikymo

išlaidoms ( litais)

	
	
	2007m.
	2008m.
	2007m.
	2008m.
	2007m.
	2008m.
	2007m.
	2008m.

	1.
	Akmenės raj. 
	63067
	256043
	50845
	205313
	12222
	50730
	
	

	2.
	Alytaus m. 
	81374
	53258
	62922
	42372
	18452
	10886
	
	7954

	3.
	Alytaus raj.
	8135
	1530
	6508
	780
	1627
	750
	260
	

	4.
	Anykščių raj.
	64087
	196102
	45760
	157731
	18327
	38371
	
	6489

	5.
	Birštono 
	-
	33828
	-
	25255
	-
	8573
	
	

	6.
	Biržų raj. 
	72826
	162660
	58712
	131152
	14114
	31508
	
	1968

	7.
	Druskininkų 
	121843
	277597
	85011
	223799
	36832
	53798
	30
	10507

	8.
	Elektrėnų 
	101997
	134845
	78210
	104936
	23787
	29909
	
	

	9.
	Ignalinos raj. 
	30034
	41261
	24214
	33265
	5821
	7996
	746
	

	10.
	Jonavos raj. 
	-
	252182
	-
	199680
	-
	52502
	
	

	11.
	Joniškio raj. 
	110349
	165659
	70751
	132527
	39598
	33132
	4188
	

	12.
	Jurbarko raj. 
	73301
	91055
	59095
	73408
	14206
	17647
	
	

	13.
	Kaišiadorių raj.
	148867
	130353
	120017
	105091
	28850
	25262
	
	

	14.
	Kalvarijos 
	-
	96716
	-
	77373
	-
	19343
	
	10611

	15.
	Kauno m. 
	313274
	975240
	270400
	786240
	42874
	189000
	
	

	16.
	Kauno raj. 
	256098
	180862
	206466
	145811
	49631
	35051
	
	

	17.
	Kazlų Rūdos 
	-
	41371
	-
	33280
	-
	8091
	
	

	18.
	Kelmės raj. 
	117572
	81847
	94786
	61000
	22785
	20847
	
	

	19.
	Kėdainių raj.
	117251
	116678
	93801
	89856
	23450
	26822
	3752
	

	20.
	Klaipėdos m. 
	0
	586366
	0
	521773
	0
	64593
	321360
	18587

	21.
	Klaipėdos raj. 
	116278
	246657
	89325
	198871
	26953
	47786
	
	

	22.
	Kretingos raj. 
	118037
	86944
	82109
	56905
	35928
	30039
	10169
	8260

	23.
	Kupiškio raj.
	30836
	30712
	21836
	20046
	9000
	10666
	4
	20

	24.
	Lazdijų raj. 
	22012
	156453
	17746
	126133
	4266
	30320
	
	

	25.
	Marijampolės 
	46963
	76676
	37862
	61667
	9101
	15009
	
	

	26.
	Mažeikių raj. 
	193809
	167005
	151038
	109505
	42771
	57500
	
	

	27.
	Molėtų raj. 
	33035
	36281
	23555
	28629
	9480
	7652
	
	

	28.
	Neringos 
	-
	34928
	-
	27878
	-
	7050
	
	1450

	29.
	Pagėgių 
	31734
	141060
	25584
	113723
	6150
	27337
	
	

	30.
	Pakruojo raj.
	38498
	139537
	31038
	112495
	7461
	27042
	432
	

	31.
	Panevėžio m. 
	-
	216719
	-
	174719
	-
	42000
	
	1

	32.
	Panevėžio raj. 
	119362
	141614
	74880
	112667
	44482
	28947
	
	

	33.
	Pasvalio raj. 
	79071
	73975
	63747
	59639
	15324
	14336
	6282
	2471

	34.
	Plungės raj.
	171456
	216392
	131456
	166400
	40000
	49992
	
	

	35.
	Prienų raj. 
	-
	172412
	-
	138999
	-
	33413
	
	

	36.
	Radviliškio raj. 
	121700
	82560
	98114
	66560
	23585
	16000
	
	

	37.
	Raseinių raj. 
	144335
	151775
	115468
	120004
	28867
	31771
	7115
	7899

	38.
	Rietavo 
	19633
	20551
	15828
	16639
	3805
	3912
	
	

	39.
	Rokiškio raj. 
	83088
	49956
	66752
	28783
	16336
	21173
	
	113

	40.
	Skuodo raj. 
	63229
	50731
	50975
	40899
	12254
	9832
	
	

	41.
	Šakių raj.
	79238
	94768
	29824
	66070
	49414
	28698
	1193
	490

	42.
	Šalčininkų raj.
	-
	21226
	-
	16943
	-
	4283
	
	

	43.
	Šiaulių m. 
	103392
	256807
	69464
	216807
	33927
	40000
	14413
	95954

	44.
	Šiaulių raj.
	147203
	224926
	83595
	169439
	63608
	55487
	
	

	45.
	Šilalės raj. 
	60597
	126507
	48831
	101990
	11766
	24517
	283
	

	46.
	Šilutės raj.
	29116
	66824
	23317
	53873
	5799
	12951
	809
	3

	47.
	Širvintų raj. 
	24293
	84824
	17365
	68385
	6928
	16439
	
	4557

	48.
	Švenčionių raj. 
	56716
	152813
	45724
	93391
	10991
	59422
	
	

	49.
	Tauragės raj.
	187945
	216720
	151521
	174720
	36424
	42000
	64799
	

	50.
	Telšių raj. 
	77157
	387016
	62204
	278950
	14953
	108066
	984
	

	51.
	Trakų raj. 
	99149
	98910
	85696
	75825
	13453
	23085
	
	

	52.
	Ukmergės raj. 
	37426
	92106
	30173
	74256
	7253
	17850
	
	

	53.
	Utenos raj. 
	-
	142143
	-
	112767
	-
	29376
	
	

	54.
	Varėnos raj.
	-
	70348
	-
	55537
	-
	14811
	
	3363

	55.
	Vilkaviškio raj. 
	64294
	56507
	51435
	45261
	12859
	11246
	2057
	

	56.
	Vilniaus m. 
	536823
	1104214
	494205
	914587
	42618
	189627
	42305
	375744

	57.
	Vilniaus raj. 
	120838
	69713
	96670
	56203
	24168
	13510
	3914
	

	58.
	Visagino 
	52062
	12617
	32062
	9200
	20000
	3417
	
	1

	59.
	Zarasų raj. 
	44440
	37113
	35161
	28536
	9279
	8577
	1408
	1

	Viso:
	4833838
	9484493
	3782059
	7544543
	1051779
	1939950
	486503
	556443

	
	- 2008 metais prie programos prisijungusios savivaldybės


D priedas
Neįgaliesiems pritaikytų būstų skaičius bei pasiskirstymas pagal sutrikimo sunkumą savivaldybėse

	Eil.

Nr.
	Savivaldybė
	Pritaikyta būstų

	
	
	Iš viso
	Iš jų

asmenims su

labai ryškiais 

judėjimo ir

 apsitarnavimo

 funkcijų

sutrikimais
	Iš jų 

asmenims su 

ryškiais 

judėjimo ir 

apsitarnavimo 

funkcijų 

sutrikimais
	Iš jų 

asmenims su 

vidutiniais 

judėjimo ir 

apsitarnavimo 

funkcijų 

sutrikimais
	Įrengta 

liftų, 

keltuvų

	
	
	2007m.
	2008m.
	2007m.
	2008m.
	2007m.
	2008m.
	2007m.
	2008m.
	2007m.
	2008m.

	1.
	Akmenės raj. 
	4
	7
	2
	0
	2
	6
	0
	1
	1
	5

	2.
	Alytaus m. 
	8
	6
	4
	3
	4
	2
	0
	1
	3
	1

	3.
	Alytaus raj.
	1
	1
	1
	0
	0
	0
	0
	1
	0
	0

	4.
	Anykščių raj.
	6
	8
	1
	3
	5
	5
	0
	0
	0
	2

	5.
	Birštono 
	-
	3
	-
	0
	-
	2
	-
	1
	-
	0

	6.
	Biržų raj. 
	7
	11
	4
	8
	3
	3
	0
	0
	0
	3

	7.
	Druskininkų 
	8
	12
	0
	2
	7
	10
	1
	0
	1
	0

	8.
	Elektrėnų 
	8
	9
	2
	1
	3
	6
	3
	3
	1
	1

	9.
	Ignalinos raj. 
	3
	1
	0
	0
	3
	1
	0
	0
	0
	0

	10.
	Jonavos raj. 
	-
	4
	-
	4
	-
	0
	-
	0
	-
	2

	11.
	Joniškio raj. 
	5
	6
	2
	4
	2
	2
	1
	0
	0
	1

	12.
	Jurbarko raj. 
	8
	4
	1
	0
	7
	4
	0
	0
	2
	3

	13.
	Kaišiadorių raj.
	10
	10
	5
	5
	5
	5
	0
	0
	0
	0

	14.
	Kalvarijos 
	-
	3
	-
	3
	-
	0
	-
	0
	-
	0

	15.
	Kauno m. 
	9
	20
	9
	20
	0
	0
	0
	0
	1
	8

	16.
	Kauno raj. 
	3
	2
	3
	2
	0
	0
	0
	0
	3
	1

	17.
	Kazlų Rūdos 
	-
	4
	-
	4
	-
	0
	-
	0
	-
	0

	18.
	Kelmės raj. 
	6
	4
	3
	2
	3
	2
	0
	0
	4
	0

	19.
	Kėdainių raj.
	8
	3
	5
	3
	3
	0
	0
	0
	2
	2

	20.
	Klaipėdos m. 
	-
	11
	-
	6
	-
	5
	-
	0
	-
	9

	21.
	Klaipėdos raj. 
	5
	5
	3
	3
	1
	2
	1
	0
	0
	1

	22.
	Kretingos raj. 
	5
	3
	0
	0
	4
	3
	1
	0
	0
	0

	23.
	Kupiškio raj.
	3
	2
	2
	1
	0
	0
	1
	1
	0
	0

	24.
	Lazdijų raj. 
	2
	6
	2
	5
	0
	1
	0
	0
	0
	1

	25.
	Marijampolės 
	3
	2
	1
	1
	2
	1
	0
	0
	0
	0

	26.
	Mažeikių raj. 
	15
	6
	8
	4
	6
	3
	1
	0
	0
	2

	27.
	Molėtų raj. 
	2
	3
	0
	2
	1
	1
	1
	0
	0
	0

	28.
	Neringos 
	-
	1
	-
	1
	-
	0
	-
	0
	-
	0

	29.
	Pagėgių 
	1
	4
	1
	4
	0
	0
	0
	0
	0
	1

	30.
	Pakruojo raj.
	1
	9
	1
	2
	0
	7
	0
	0
	1
	1

	31.
	Panevėžio m. 
	-
	4
	-
	3
	-
	1
	-
	0
	-
	2

	32.
	Panevėžio raj. 
	3
	7
	0
	0
	3
	6
	0
	1
	2
	2

	33.
	Pasvalio raj. 
	9
	7
	8
	7
	1
	0
	0
	0
	0
	0

	34.
	Plungės raj.
	6
	10
	6
	9
	0
	1
	0
	0
	1
	0

	35.
	Prienų raj. 
	-
	2
	-
	2
	-
	0
	-
	0
	-
	2

	36.
	Radviliškio raj. 
	5
	4
	5
	4
	0
	0
	0
	0
	1
	1

	37.
	Raseinių raj. 
	6
	9
	4
	8
	2
	1
	0
	0
	1
	0

	38.
	Rietavo 
	1
	3
	1
	3
	0
	0
	0
	0
	0
	0

	39.
	Rokiškio raj. 
	8
	8
	4
	2
	3
	5
	1
	1
	2
	0

	40.
	Skuodo raj. 
	5
	3
	3
	0
	2
	3
	0
	0
	0
	0

	41.
	Šakių raj.
	5
	3
	5
	3
	0
	0
	0
	0
	1
	2

	42.
	Šalčininkų raj.
	-
	5
	-
	3
	-
	1
	-
	1
	-
	0

	43.
	Šiaulių m. 
	7
	12
	2
	8
	4
	4
	1
	0
	0
	3

	44.
	Šiaulių raj.
	4
	7
	4
	7
	0
	0
	0
	1
	1
	3

	45.
	Šilalės raj. 
	3
	6
	2
	4
	1
	2
	0
	0
	1
	2

	46.
	Šilutės raj.
	1
	4
	1
	3
	0
	1
	0
	0
	0
	2

	47.
	Širvintų raj. 
	3
	6
	2
	4
	0
	2
	1
	0
	0
	0

	48.
	Švenčionių raj. 
	8
	10
	2
	7
	6
	3
	0
	0
	0
	2

	49.
	Tauragės raj.
	11
	12
	8
	7
	3
	5
	0
	0
	2
	1

	50.
	Telšių raj. 
	3
	18
	2
	14
	1
	4
	0
	0
	0
	2

	51.
	Trakų raj. 
	3
	4
	2
	3
	1
	1
	0
	0
	0
	0

	52.
	Ukmergės raj. 
	3
	5
	3
	5
	0
	0
	0
	0
	0
	1

	53.
	Utenos raj. 
	-
	3
	-
	3
	-
	0
	-
	0
	-
	3

	54.
	Varėnos raj.
	-
	3
	-
	2
	-
	1
	-
	0
	-
	2

	55.
	Vilkaviškio raj. 
	3
	5
	0
	1
	1
	4
	2
	0
	1
	0

	56.
	Vilniaus m. 
	15
	20
	0
	3
	14
	17
	1
	0
	11
	15

	57.
	Vilniaus raj. 
	6
	3
	2
	1
	4
	2
	0
	0
	0
	0

	58.
	Visagino 
	16
	5
	1
	0
	7
	4
	8
	1
	0
	0

	59.
	Zarasų raj. 
	5
	5
	0
	0
	4
	3
	1
	2
	0
	0

	Viso:
	270
	363
	127
	207
	118
	141
	25
	15
	43
	89

